Бугунги кунда ўсмирларнинг ярмига яқини узоқни кўра олмасликдан азият чекади, миопия ташхиси эса олти ёшдан бошлаб қўйилмоқда. Кўз шифокорлари бу ҳолатни инсон кўзлари чекланган доирадаги фаолиятга, яъни телевизор ва гаджетларни томоша қилиш учун мўлжалланмаганлиги билан изоҳлайди. Кўзларимиз узоқни кўришга мослашган ва яқин масофадан ишлаш болалар кўзи учун айниқса зарардир.\nМиопиянинг олдини олиш усуллари:\n– компьютерда ишлаш ва телевизор томоша қилиш вақтини чеклаш;\n– ташқи ёритишсиз электрон қурилмалардан ўқиш мумкин эмас;\n– боланинг жуда кўп ўқиши ҳам кўзлари учун зарар, шунинг учун ўқишни кўчадаги фаол ўйинлар билан уйғунлаштириш керак;\n– бола узоқларга қараши учун кўпроқ вақтини очиқ жойларда ўтказиши лозим;\n– унинг дарс столи дераза олдида жойлашганлигига эътибор қаратинг.\nБолалар кўзи учун кўз мушакларини мустаҳкамловчи қуйидаги машқлар фойдали ҳисобланади:\nБолага унинг қовоқ ва киприклари чиройли капалакнинг қанотлари эканлигини тасаввур қилишига ёрдам беринг. Кўзларни пирпиратиш керак бўлади, бунда барча ҳаракатлар енгил ва етарлича тез бўлиши керак.\nБу машқда эса кўзларни дам чапга, дам ўнгга қараётган соат стрелкалари деб тасаввур қиламиз. Бу машқни камида 20 марта такрорлаш зарур ва уни бажариш жараёнида бошни тўғри тутиш керак.\nКейинги машқда кўзларни беш сонияга яқин маҳкам қисиш, кейин эса тўлиқ бўшаштириш зарур.\nБола ўзини светофор деб тасаввур қилиши лозим. У гоҳ ўнг, гоҳ чап кўзини ёпиши керак бўлади.\nИмкон борича узоқ вақт кўзларни пирпиратмасдан туриш керак. Кун сайин бу машқнинг вақтини ошириб бориш зарур. Бола кўзини пирпиратиши билан у кўзларини юмиб олиб, ўзини ухлаётгандек тасаввур қилиши лозим. Диққатни бир жойга тўплаб, кейин бўшаштириш мушаклар учун ижобий натижа беради.\nОйнага кичикроқ айланани мустаҳкамлаб қўйиш керак. Бола ундан нигоҳини узоқроқда жойлашган объектга кўчириши керак. Масалан, кўча симёғочи, дарахт ёки қўшни бино.\nКўзларни юмиб, бармоқ дўмбоқчалари билан уларни силаш керак бўлади. Ёноқлар, қош ва кўз атрофини ҳам массаж қилиш мумкин. Бу машқ ушбу соҳада қон айланишини яхшилаб, кўриш органлари фаолиятига ижобий таъсир кўрсатади.


“Аллоҳ бу дунёни кўр билан чўлоққа қолдирганига куляпман”. Амир Темур Боязидни қандай ер тишлатган? | Qalampir.uz\nФойдали\t08 Июнь 19:25 76284\n“Менимча, жаҳонда ўтган саркардаларнинг энг улуғи Амир Темурдир. У ҳеч қачон бирор урушни кўр-кўрона, фақат ҳарбий омадга ишониб бошламаган. У ҳар бир ҳарбий юришга жиддий, пухта, аниқ ҳисоб китоб асосида узоқ йиллар давомида ҳозирлик кўрган. Масалан у Анқара жангида Боязид устидан қозонган ғалабасига ақл билан эришди”.\nЛекин “иккита қўчқорнинг калласи бир қозонда қайнамайди”, деганларидек бу икки туркий қавм ҳукмдори ўртасидаги ўзаро келишмовчилик охир-оқибатда урушни келтириб чиқарди. Ушбу мақоламизда Соҳибқирон Амир Темур ва Боязид I Йилдирим ўртасида вужудга келган ўзаро зиддиятлар ва Анқара жанги ҳақида сўз юритамиз.\nСоҳибқирон Амир Темур Самарқандни 1370 йилда эгаллаб, мустақил давлат тузади. Шундан сўнг, Амир Темур мамлакати сарҳадларини ҳарбий юришлар орқали кенгайтира бошлайди. Соҳибқирон 1381 йилда Ҳиротни эгаллаб, 1386 йилдан 1388 йилгача Эронга қарши “Уч йиллик” юриш қилади. 1382-1397 йиллардаги бир нечта ҳарбий юришлардан сўнг, Озарбайжон, Арманистон ва Мозандаронни қўлга киритади. 1398 йилдан 1402 йилга қадар Гуржистон (ҳозирги Грузия)га беш маротаба юриш қилиб, уни эгаллайди. Шу тариқа Амир Темур салтанатининг жанубий-ғарбий чегаралари Кичик Осиёда секин-аста кенгайиб бораётган Усмонийлар империяси сарҳадларига туташади.\n1389 йилда Усмонийлар империяси султони Мурод I Косова шаҳрида сербларга қарши жанг вақтида ҳалок бўлади. Жанг майдонининг ўзида тахтни султоннинг 19 ёшли ўғли Боязид эгаллайди ва сербларга қарши жангни давом эттиради. Боязид ёш бўлишига қарамай, тез орада кўплаб ҳарбий юришларда зафар қучади. Хусусан Дунай бўйи давлатларини ўзига бўйсундириб, Македония, Фессалияни фатҳ этиб, Грецияга бостириб киради. У 1396 йил Никопол яқинида Венгрия қироли Сигузмунд бошчилигидаги Европанинг турли давлатларидан йиғилган отлиқ қўшинини тор-мор этиб, Византия империясининг пойтахти Константинопол шаҳрини қамал қилади. Урушларда тезкорлик билан ғалаба қозонгани учун Боязидга “Йилдирим” – чақмоқ лақаби берилади.\n1395 йил март ойининг бошларида, Амир Темур Олтин Ўрда хони Тўхтамишхонга қарши юриши олдидан, Боязид Йилдиримга илк мактубини йўллайди. Соҳибқирон ўзининг хатида Усмоний султонини шарқона одоб-ахлоқ қоидаларига кўра, юксалтириб, уни “Буюк султон, Худонинг душманларига қарши қиличи, мусулмонлар манфаатларининг ҳимоячиси ва Худо томонидан Ислом чегараларини қўриқлаш учун юборилган ҳукмдор”, деб улуғлаган.\nАраб тарихчиси Ибн Арабшоҳнинг “Амир Темур тарихи” китобида Амир Темурнинг Боязид Йилдирим билан мактуб ёзишмалари келтирилади.\n“Ер-у кўкни яратган Тангри таолога чексиз шукрлар бўлсинки, етти иқлим мамлакатларининг кўпини менинг фармонимга киргизди ва олам султонлари ва ҳокимлари менга эгилиб, итоат қилиш ҳалқасини жон қулоқларига тақдилар. Ўз қадрини билиб, ҳаддидан ошмай, жасорат оёқларини тийган бандасини Тангри ёрлақасин. Сенинг насли-насабинг, ким эканлиги жаҳон халқи олдида маълумдир. Шундай экан, ҳолингга муносиб иш тутиб, журъат оёғини олдинга қўймаки, ранж-у меҳнат балчиғига ботиб, бало чуқурига йиқилгайсан. Иқбол эшигидан ҳайдалган бир тўда иғвогар кишилар ғаразли ишларини бажариш учун сенинг паноҳингдан жой олиб, ухлаб ётган фитнани уйғотмишлар. Яна ўшаларнинг иғвоси билан офат ва бало эшигини давлатнинг юзига очмагил. Мазкур мактуб етиши билан Қора Юсуфни менинг олдимга юборгил. Йўқ эса, тақдир пардаси икки лашкар сафларини тўқнашганида юзингга очилғусидир.”\n“Эй, қари кўппак! Сен золим кофирларнинг энг ашаддийсисан. Мактубингда бизни қўрқитиб, ҳийла билан чув туширмоқчи бўлибсан. Усмонли султонларини ажамларнинг подшоҳларига ўхшата кўрма. Усмонли аскарлари Қипчоқ ўлкасидаги татарлар каби нимжон, ҳиндлар каби бўшанг, аҳмоқ ва ялқов эмасдирлар. Усмонли аскарлари Ироқ ва Хуросон аскарларига ўхшаган ҳамиятсиз ва паришон эмас, балки ниҳоятда ғурурли аскардирлар. Шунингдек, сен Усмонли аскарларини Шом ва Ҳалаб (Мамлук) аскарларига ҳам ўхшатма...\n“Сен ўзингни Аллоҳ йўлидаги мужоҳид, бизларни эса ноҳақдан қон тўкувчи кофир ҳамда мени мункиллаб қолган бир жангчи деб ўйлайсан, чоғи? Билки, мен ўтган умримнинг қирқ йилини Худо учун жиҳод қилишга сарфлаган одамман. Фаолиятим давомида қанчадан-қанча қалъалар ва ўлкаларни фатҳ қилиб, ер юзини чиркинлик ва ифлосликлардан тозалаш билан машғулман. Аммо шу онда ўтган кунларимдан кўра янада қатъиятли, янада жиддийроқман. Олиб борилган курашлар асносида қанчадан қанчасини итоат қилдирганмиз, кўпчилик бу йўлда биз учун жонларини фидо қилдилар. Шундай экан, нега сизлар бизга итоат қилишдан, бўйсунишдан бош тортмоқдасиз? Устига-устак, менинг ёшим сеникидан кўра улуғроқ.\nАмир Темурнинг бу талабларини эшитган Боязид Йилдирим “Ҳали шарафимиз ҳам, кучли қўшинимиз ҳам бор”, деб Амир Темурга мактуб ва армуғонлар жўнатади. Мактубда султон Боязид ўз исмини катта ҳарфда ёздириб Амир Темурнинг исмини эса кичик ҳарфларда ёздириб, Соҳибқиронни ҳақорат қилади.\nАмир Темур ва Боязид Йилдирим ўртасида кечган жанг тарихга “Анқара жанги” номи билан кирган бўлиб, бу воқеа 1402 йилнинг 20 июлида бошланган. Тарихий ёзма манбаларда, икки ўртадаги кучлар нисбати тўғрисида турлича маълумотлар учрайди. Баъзи тарихчилар, Амир Темурнинг ғалабасини камситиш мақсадида Соҳибқироннинг лашкарлари сонини жами бўлиб 800 минг, Боязид Йилдиримнинг қўшини сонини 200-250 минг деб таъкидлашади.\nКўплаб тарихий адабиётларда эса “Анқара жанги”да ҳар икки томондан 360 минг қўшин қатнашгани келтирилади. Бу адабиётларда Амир Темур томонида 200 минглик қўшин, Боязид Йилдирим томонда эса 160 минглик черик қатнашгани ҳақида маълумот берилади.\nҚўлга олинган Боязидни Соҳибқироннинг ҳузурига олиб келишганида, Амир Темур Боязидни ўрнидан туриб қарши олар экан, Боязидга зимдан назар солиб кулиб юборади. Ушбу кулгудан жаҳли чиққан Боязид Соҳибқиронга мағлубнинг устидан кулиш одобсизлик эканлигини айтганида, Амир Темур “Аллоҳ бу дунёни кўр билан чўлоққа қолдирганлиги учун куляпман”, деб жавоб беради.\nШундай қилиб “Анқара жанги” Соҳибқироннинг ғалабаси билан тугади. Бундай ёрқин ғалабадан сўнг Амир Темур ўзининг азалий одатига кўра ўз жангчиларига катта зиёфат бериб, совға-саломлар ва инъомлар улашади. Анқарада бир ҳафта тургач, Боязидни олиб Кютахья шаҳрига йўл олади. Бу шаҳарда бир ой тургач, Амир Темур Боязиднинг тўнғич ўғли шаҳзода Сулаймонга мактуб йўллаб, уни ўз ҳузурига чорлайди. Шаҳзода Сулаймон бу таклифига рози бўлиб Соҳибқироннинг ҳузурига келиб, ўз итоатини билдиради. Амир Темур Онадўлуда саккиз ой туриб, бу орада Боязид Йилдирим эгаллай олмаган Измир қальасини 15 кунда забт этиб, Боязидни лол қолдиради. Кутилмаганда Боязид бот касаллигига дучор бўлиб қолади. Соҳибқирон султонни Оқ қалъага даволаниш учун жўнатиб юборади. Аммо 1403 йил 8 март куни султон Боязид вафот этади. Амир Темур шаҳзода Мусони ҳузурига чақириб “Отангизнинг муқаддас хокини султонларга хос иззат-икром билан Бурсага олиб бориб, тириклигида ўзи қурдириб қўйган иморатга дафн этинг”, деб буюради. Боязиднинг тўнғич ўғли Сулаймон Чалабийни эса туркларнинг Европадаги вилоятларига ҳоким этиб тайинлайди. Шундан сўнг Амир Темур 1404 йилнинг май ойида Самарқанд томон йўлга отланиб, июлда пойтахтга етиб келиб, Хитой сафарига тайёргарлик кўра бошлайди.\n20 Октябрь 09:08 30242\n18 Октябрь 17:40 26148\n20 Октябрь 08:58 23854\n18 Октябрь 12:26 19009\n19 Октябрь 13:02 18502


WikiLeaks МРБнинг янги махфий ҳужжатларини чоп этди\n23:22 / 21.04.2017\nWikiLeaks ташкилоти АҚШ Марказий разведка бошқармасининг "Йиғлаётган фаришта" дастуридан фойдаланиш йўриқномасини чоп этди. Бу ҳақда ташкилотнинг расмий сайтида маълум қилинди.\nМақолада айтилишича, махфий дастур Samsung F Series кўп функцияли телевизорларидан тингловчи қурилма сифатида фойдаланиш учун ишлаб чиқилган. Аввалроқ WikiLeaks дастур телевизор ичига ўрнатилган микрофон ёрдамида аудиоёзув олиб бориб, сўнгра уларни МРБга жўнатишга имкон беришини ошкор қилганди.\nТаъкидланишича, бу дастур МРБ томонидан Британиянинг MI-5 контрразведка хизмати ёрамида яратилган. Маълум қилинишича, дастур учун асос сифатида Британияда аввалроқ яратилган "Тарқалиш" деб номланган дастур олинган.\n7 март куни WikiLeaks МРБ томондан қўлланувчи киберҳужум усуллари ҳақида маълумотларни чоп этишни бошлади. Бу маълумотларга кўра, МРБ мобил телефонлар ёрдамида кузатув олиб боришга имкон берувчи ҳамда бутун дунё бўйлаб смартфонларга кира олувчи технологияларни ишлаб чиққан. Смартфонларга кира олувчи технологиялар, жумладан WhatsApp ва Telegram мессенжерларидаги аудиотрафик ва электрон хабарларни ўқишга имкон берган.\nCNN: Ассанж ўз бошпанасини «исталган пайтда» тарк этиши мумкин\nМРБнинг илк аёл раҳбари ўз мажбуриятларини бажаришга киришди\n20:43 / 21.05.2018\nТрамп Хаспелни зудлик билан МРБ директори этиб тайинлашга чақирди\n08:42 / 17.05.2018


«Telegram»даги “тарқат-тарқат“ – Kar24.uz\nДонолар бисотида шундай жумлалар бор: “Атрофдаги дўстсифат ҳийлакорларга нисбатан соддалик инсоннинг заифлигидандир. Ҳолбуки, инсон ҳар қандай ваъдага алданавермасдан, ҳар бир йўл кўрсатувчига ишонавермаслиги лозим.“\nБугунги глобаллашиб бораётган замонда доноларнинг бу каби пурмаъно фикрларини ҳали кўп ўқишимиз керакка ўхшайди…\nТўғрироғи, ўқияпмиз аммо ҳамон уқмаяпмиз. Бундай дейишимнинг сабаби, ўша фикрда айтилганидек, билиб-билмай ғараз ниятли кимсаларнинг тузоғига тушиб, уларнинг “қил“ деганини бажариб, “тарқат“ деганини сўзсиз тарқатиб юрганлар ҳам учраб турибди.\nЯқиндагина “Телеграм“ ижтимоий тармоғида бир хабарни ўқиб қолдим. Хабарнинг дастлабки қисмлари қандайдир ғалати, тушунарсиз сўзлар билан бошланганди. Негадир охирги якуний қисмлари эсимда қолди: “Кимки бу хабарни фалон кишига тарқатса, фалон кун ичида хушхабар эшитади. Кимки бу хабарни эътиборсиз қолдирса, бошига кулфат етади.“\nҲайрон бўлдим. Наҳотки, энди интернетда бундай бало ҳам чиққан бўлса!\nЎзи, инсоният ахборот асридаги турли хил ахборот “хуруж“ларига қарши курашаётган бир пайтда… Энди буниси ортиқча. Сўзим аввалида ижтимоий тармоқлардаги бу каби номаълум ва ғайритабий хабарларни “бало“, дея аташимга асос бор.\nЎйлаб қоласан киши, бир қарашда унчалик эътиборни тортмайдиган, аммо “Telegram“даги фойдаланувчилардан фойдаланувчиларга ўтиб, тарқалиб юрган бунингдек шубҳали хабарларнинг муаллифи ким? Уларнинг асл мақсади нима?\nШу каби саволларга жавоб топиш мақсадида дин соҳасида маълум тажрибага эга, мутахасисс уламолар фикрини тингладик. Улар бу каби ёлғончи ва келиб чиқиши мавҳум бўлган хабарларга ишонмасликни ҳамда ижтимоий тармоқлардан эҳтиёткорона фойдаланиш керак эканлигини таъкидлаб ўтишди.\nАзиз муштарий, биз ким учундир хулоса чиқаришдан йироқмиз. Чунки ҳар ким ўз дунёқарашидан, ўз маънавиятидан келиб чиқиб хулоса қилади. Айтмоқчи бўлганим,\n“Telegram“даги бундай “тарқат-тарқат“ қабилидаги хабарлар биз каби мустаҳкам, аҳил жамиятни тарқатишга қаратилмаганмикан…\nPrevious Танқид остидаги “танқид” – таҳлил\nNext Ким ҳақу, ким ноҳақ? Федерация айтади…


ТАЪЛИМГА ЭЪТИБОР — КЕЛАЖАККА ЭЪТИБОР! - Хокимият Яшнабадского района\nТАЪЛИМГА ЭЪТИБОР — КЕЛАЖАККА ЭЪТИБОР!\nOktabr 7, 2019 admin Yangiliklar\nШу йилнинг баҳорида пойтахтимизнинг Яшнобод туманида 93-сонли давлат мактабгача таълим муассасаси тўлиқ қайта реконструкция қилиниб, фойдаланишга топширилганди.\nҲозир бу таълим даргоҳида аҳвол қандай? Болажонлар учун яратилган шарт-шароитлардан аҳолининг кўнгли тўляптими?\n— Бундан ўттиз икки йил аввал қурилган мазкур даргоҳ қайта таъмирлаш давомида қуввати кенгайди, — дейди муассаса раҳбари Мавжуда Қамбарова. — Илгари 250 ўғил-қиз тарбияланган бўлса, реконструкциядан кейин қабул имкониятимиз 50 нафарга кўпайди.\nҚайтадан чирой очган таълим масканида болаларнинг фақат вақтини ўтказиш учун эмас, уларнинг баркамол вояга етишлари учун барча шароитлар яратилган. Муассасада болаларга мусиқа, гимнастика, чет тили ўргатилаётганидан ота-оналар беҳад мамнун. Замонавий усулда жиҳозланган ётоқхоналар, кенг, ёруғ спорт зал, ошхона ва бошқа қўшимча хоналар, ўйингоҳлар жажжи ўғил-қизларнинг ҳеч кимдан кам бўлмай вояга етишига хизмат қилади. Шунингдек, ушбу масканда ота-оналарнинг талаб ва истаклари асосида болажонлар учун қўшимча пуллик санъат ва спорт тўгараклари фаолияти йўлга қўйилган.\nЭътиборлиси, бугунги кунда “Илк қадам” дастури асосида мактабгача ёшдаги болаларга таълим-тарбия бериш йўлга қўйилган. Аҳамиятли жиҳати, бу дастур ёш авлоднинг саводхонлигини ошириши билан бирга ижодий қобилиятини ҳам ривожлантиради.\nМазкур мактабгача таълим муассасасида болаларни сифатли озиқ-овқат маҳсулотлари билан таъминлаш ҳам доимий эътибор марказида бўлиб келмоқда. Бу борада тадбиркорларнинг аутсорсинг асосида хизмат кўрсатиш тизими жорий этилган. Жумладан, “Kidlanch” МЧЖ хизматчилари томонидан болажонлар учун мазали таомлар ҳозирлаб берилмоқда. Бу усул мактабгача таълим мудирасига асосий диққатини таълимга қаратиш имкониятини яратиши билан ҳам янада аҳамиятлидир.\nБолаларнинг бегонаси бўлмайди. Улар – шу юртнинг эртанги куни, унинг чинакам эгалари. Зеро, таълим-тарбия соҳасига қаратилаётган бугунги эътибор юртнинг эртанги куни қандай бўлишини белгиловчи асосий омил эканини даврнинг ўзи кўрсатиб турибди.\nPrevious Post:ЯШНОБОДДА ЯНА БИР ЙИРИК КОРХОНА ИШ БОШЛАЙДИ\nNext Post:Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларини 2020 йил учун банд қилиб қўйиш тўғрисида Яшнобод тумани ҳокими ҚАР0РИ


"Барселона" ва "Севилья" Испания Кубоги финали вақтини кўчиришни талаб қилди\n22:10 / 12.04.2016\nЖорий мавсумда Испания Кубоги финалига чиққан "Барселона" ва "Севилья" жамоалари турнир финали вақтини кўчиришни сўраб, Испания футбол федерациясига мурожаат қилган. Бу ҳақда икки жамоа ҳам ўз сайтларида маълум қилган.\nФинал 22 май куни "Висенте Кальдерон" стадионида, маҳаллий вақт билан 21:30да ўтказилиши белгиланган.\n"Ҳар икки жамоа ҳам ўйинни 18:00 ёки 19:00да бошлашни таклиф этади. Ўйин якшанба куни ўтади, мухлислар иш кунига чиқишда қийналишмасликлари керак. Қолаверса, мухлислар Мадриддан ўз шаҳарларига қайтишда соатлаб вақт сарфлашади", дейилади хабарда.\nИкки жамоа ҳам ўйиннинг соат 19:00да кейин бошланишига рози бўлмаслиги билдирилган.


Фарзандларингизга Расулуллоҳни танитинг – .:: Xadicha.uz\nФарзандларингизга Расулуллоҳни танитинг\nАгар сийрат китобларини ёш болаларга ўқиб берсангиз Расуллуллоҳ ҳақларида уларда қандай тасаввур ҳосил бўлади? Гўёки ул зотнинг ҳаётлари фақат уруш, ғазотлардан иборатдай туюлади. Бадр, Уҳуд, Худайбия, Макка фатҳи ва шу кабилар ул зотнинг харбий юришларидаги кечирган вақтлари холос. Сийрат китобларида бу ғазотлар орасидаги оддий ҳаётларига кам эътибор берилгандай кўринади. Аслида мана шу оралиқда Мадинада ислом давлатини қуриш билан бир қаторда оддий ҳаёт ҳам ўз йўлида давом этган. Аллоҳнинг расули аёллари, фарзандлари, дўстлари билан доимо бирга мулоқотда бўлганлар.\nУл зот соллаллоҳу алайҳи ва саллам Мадинада истиқомат қилган вақтларида 50, 60 ёш бўлишларига қарамасдан, кўринишлари жуда чиройли бўлиб, улар болалар учун қари бир мўйсафид кўринишида эмасдилар. Уларнинг олдиларига ёш бола қўрқмасдан бора оладиган суратда эдилар. Яъни улар билан бирга ўйнаса бўладиган, ҳазил қилса кўтарадиган, шу билан бирга уларга нисбатан ҳурмат қилинадиган салобатлари бўлган. Худди бола отасини яхши кўриб, унга эркалик қила олганидек, бир вақтни ўзида унинг ҳайбат, салобатидан ўзининг ҳаддини билиб турган каби эди. Чунки ёш болага пайғамбар ким эканлиги, уларга осмон эшиклари очиқлиги, хоҳлаган вақтда уларга ваҳий келиши мумкинлигини тушунтириб бўлмайди. Бу ҳолатларни бола фақат катта бўлгандагина тушуна олиши мумкин. Шунга қарамасдан ёш болалар уларни ким деб тасаввур қилганликлари муҳим. Одатда, хоҳ ёш бола бўлсин, ёки катта инсон бўлсин биринчи кўрган инсон ҳақидаги тасаввур нотаниш инсоннинг кўзига қараб пайдо бўлади. Ул зотнинг кўзлари ҳар доим тиниқ, қон томирчалари ҳеч қачон қизариб бўртиб турмаган, кўзларининг оқ қисми тим оппоқ бўлиб, ёқимли табассум ва ёруғ юз билан мужассам бўлганида бу ҳолатни ифодалаб беришга сўз ожизлик қилади.\nУларнинг юзлари жуда ёқимли эди. Бу гўзал юзнинг ўзи ҳаммани ўзига жалб қилар, уни кўрган инсонлар уларни ҳали ислом динига даъват қилмасларидан олдин ўз хоҳишлари билан исломни қабул қилишга тайёр бўлиб қолар эдилар. Нима учун? Чунки бу гўзал юз, меҳрга тўла кўзлар билан боқилган нигоҳнинг ўзи ҳар бир инсонда ул зотни дунёдаги энг яхши инсон эканлигини, улардан ҳеч ҳам ёмонлик чиқмаслигини, зинҳор ёлғон гапирмасликларини аниқ, тиниқ намоён қиларди. Биргина яҳудий олими бўлган Абдуллоҳ ибн Саломни эсланг: “Мен уларнинг юзларига қараб бу ёлғончи инсон эмас, балки ҳақиқий ростгўй инсоннинг сиймоси эканини бир кўришдаёқ билдим. Асло ёлғончи ё безори инсон эмас, балки унга чин дилдан ишонса бўладиган, хоҳласа ҳам алдай олмайдиган самимий бир инсон эди. Мен унга ишондим ва шу сабаб иймон келтирдим”, деган экан. Демак ул зотнинг муборак юзларига қарашнинг ўзи бошқа дин вакилларида ҳам гўзал бир таассурот қолдирган.\nРасулуллоҳ соллаллоҳу алайҳи васаллам асҳобларининг у зотнинг муборак юзлари ҳақидаги таасурротлари қандай бўлган?\nАбу Туфайл розияллоҳу анҳудан: «Расулуллоҳ соллаллоҳу алайҳи васалламни тавсифлаб беринг», деб сўраганларида у киши шундай деган: «У зот соллаллоҳу алайҳи васаллам оқ (тиниқ) рангли, гўзал юзли эдилар. Агар хурсанд бўлсалар, юзлари худди ойдек чақнаб кетар ва гўёки у зотнинг юзларида тўлин ой кўриниб тургандек бўлар эди». (Имом Муслим ривояти.)\nЖобир розияллоҳу анҳу айтади: «Ул зотнинг юзлари қуёш билан ойга ўхшарди». (Имом Муслим ривояти.)\nЯна бу ҳақда уларнинг асҳобларидан бири: “Биз Расуллулоҳ соллаллоҳу алайҳи ва салламни доимо юзларида табассум балқиган ҳолатдагина кўрганмиз. Бирон марта уларни бақирган, жаҳл қилган ҳолатда кўрмаганмиз”, дея таъкидлаганлар. Демак бундай ҳолат уларнинг оддий, кунлик кўринишлари бўлган экан. Пайғамбаримиз соллаллоҳу алайҳи васаллам хутба қилганларида, ғазотларда иштирок этганларида, ваҳий келган вақтларидагина жиддийлашганлар холос. Бу албатта табиий эди. Гувоҳи бўлганингиздек, Расулуллоҳ соллаллоҳу алайҳи васалламнинг таърифларини келтирган саҳобалар бир овоздан муборак юзларининг нурли, ёрқин ҳамда порлаб турганини ва ўзгача тиниқлик касб этганини таъкидламокдалар.\nТасаввур қилинг, Расуллулоҳ соллаллоҳу алайҳи ва саллам сизга табассум қилмоқдалар… Яна қўлингиздан тутиб, сизнинг кўзингизга майин нигоҳларини йўналтирдилар… Сизга ёқимли сўзлар билан мурожаат қилмоқдалар… Шу билан бирга яна сизга раҳм-шафқатлидирлар… Сизни бирон нарсада айбламайдилар, сизга бақирмайдилар, тана қилмайдилар, асло сизга қўл кўтармайдилар ёки саҳобаларга “бориб, уни уриб келинг” демайдилар… У зотнинг шахсий қўриқловчилари бўлмаган, у зотнинг нигоҳларида таҳдидни кўрмайсиз, у зот ўзларини миршабдек тутмаганлар, у зотни кўриш биланоқ ҳамма ўзини бехавотир, хотиржам тутган. Уларнинг ҳузурларида катта инсон ўзини бехавотир тутган бўлса, энди у зотнинг ёқимли, тўлин ойга ўхшаган меҳр, мурувват таралиб турган юзларини кўрган ёш болани тасаввур қилинг…\nСаодат асрининг болаларига Расуллулоҳ соллаллоҳу алайҳи ва салламнинг юзларига боқишнинг ўзи уларда ҳис-ҳаяжон туғдирарди.\nАбдуллоҳ ибн Ҳориса розияллоҳу анҳудан ривоят қилинган ҳадисда: “Қачон мен Расулуллоҳ соллаллоҳу алайҳи ва салламни учратсам ҳар доим уларнинг юзлари табассумли бўларди. Расулуллоҳ соллаллоҳу алайҳи ва салламдан кўра кўпроқ табассум қиладиган инсонни кўрмадим”, дея таъкидлаганлар. (Термизий ривояти.)\nАнас ибн Молик розияллоҳу анҳу ул зотнинг ҳузурларида ўн йил хизмат қилган бахтли бола эди. Сахобалардан энг охирги 103 ёшга кириб вафот этган бу саҳоба ул зотни эслаб шундай деган эди: “Умримнинг охиригача тушимда Расуллулоҳ соллаллоҳу алайҳи ва салламни кўрмаган бирон тун йўқ эди. Ҳар сафар тушимда ул зотнинг юзларини кўрганимда, йиғламаган бирон тун йўқ эди.”\nҲа, азизлар, бу Расуллулоҳ соллаллоҳу алайҳи ва салламнинг муборак юзлари васфларидан бир шингил холос… Иншааллоҳ, охиратда ул зотнинг муборак юзларига тўйиб-тўйиб боқиш бахти ҳаммамизга насиб этсин!\nХадичаи Кубро аёл- қизлар билим\nюрти мударрисаси Г.Қурбонова


Давлат тили атрофидаги баҳслар — fact-checking – Газета.uz\nДавлат тили атрофидаги баҳслар — fact-checking\nДавлат тили тўғрисидаги баҳс ва мунозараларда турли хил хорижий мамлакатларнинг бу борадаги қонунчилиги ва талаблари мисол қилиб келтирилмоқда. «Газета.uz» колумнисти Комил Жалилов ушбу давлатлар тажрибасини fact-checking асосида таҳлил қилди.\n1 май 2021, 12:27 Жамият\n«Миллий Тикланиш» демократик партияси турли давлатларнинг (Россия, Озарбайжон, Туркия, Франция, Германия, Қатар, Ирландия) давлат тили бўйича тажрибасига бағишланган тақдимот эълон қилди. «Газета.uz» колумнисти Комил Жалилов fact-checking муҳимлигини қайд этган ҳолда, ушбу мамлакатлардаги давлат тили бўйча қонунчилик ва ундаги талабларни таҳлил қилди.\nПартиянинг давлат тили мавқеини юксалтириш борасидаги ҳаракатларини эътироф қилган қолда, тақдимотдаги айрим жиҳатларга эътибор қаратмоқчи эдим.\n«Иш юритиш тили» ва «мурожаатлар тили» — ҳар хил тушунчалар. Бирон-бир тилнинг иш юритиш тили деб белгиланиши ҳар доим ҳам жисмоний шахслар айнан шу тилда давлат органларига мурожаат қилиши лозимлигини англатмайди. Масалан, олдинги мақоламда ёзганимдек, Россия ёки Озарбайжон қонунчилигида фуқаролар давлат органларига фақат давлат тилида мурожаат қилишлари шартлиги белгиланмаган, Грузияда эса миллий озчиликлар жипс яшайдиган ҳудудларда давлат органларига давлат тилида мурожаат қилинишини таъминлаш учун давлат таржимон билан таъминлаши шартлиги қонунда мустаҳкамланган.\nТуркия Конституцияси турк тилини давлат тили сифатида эътироф этади ва ҳатто Туркия фуқароларига турк тилидан бошқа тилларни она тили сифатида ўргатишни таъқиқлайди. Мазкур норма халқаро ташкилотлар томонидан бир қатор халқаро нормаларга, шу жумладан «Инсон ҳуқуқлари умумжаҳон декларацияси»га зидлиги боис танқид қилиб келинади. Туркиянинг Инсон ҳуқуқлари бўйича комиссияси мазкур конституциявий нормани халқаро стандартларга мувофиқлаштиришга чақириб келади.\nФранциянинг давлат (француз) тили қўлланилиши масалаларини тартибга солувчи «Тубон қонуни» ҳам фуқаролар мурожаатларини тартибга солмайди. Шунингдек, мазкур қонуннинг ўзида қонуннинг қўлланилиши Франциядаги регионал тилларнинг ишлатилишига тўсқинлик қилмаслиги қайд этилган.\nГермания Конституциясида немис тилини давлат тили сифатида белгиловчи норма мавжуд эмас. Конституциянинг 3-моддаси тил нуқтаи назаридан дискриминация қилишни таъқиқлайди, бундан ташқари, Германия Европа Кенгашининг «Миллий озчиликлар ҳуқуқларини ҳимоя қилиш тўғрисида"ги Доиравий Конвенциясиниратификация қилган ва Конвенция нормалари федерал ерлар нормаларидан устунлик қилади. Германиянинг немис тили давлат органларида расмий тил сифатида қўлланилишини ва давлат органларига чет тилида келган ҳужжатларнинг немисча таржимаси талаб қилишини белгиловчи «Маъмурий амалиётлар тўғрисида"ги Қонуни эса давлат органларининг ўзаро муносабатларини тартибга соолади.\nҚатарнинг «Араб тилини ҳимоя қилиш тўғрисида"ги Қонуни ҳам вазирликлар ва давлат идоралари иш юритишда ҳамда йиғилишларда араб тили ишлатилишини белгилайди, шунингдек, номланиши араб тилида бўлмаган ташкилотлар ва маҳсулотлар номларида хорижий тилдаги номланиши билан бирга араб тилида ҳам такрорланиши лозимлигини белгилайди.\nИрландия Республикасининг «Расмий тиллар тўғрисида"ги Қонунида агар фуқаро давлат органига расмий тиллардан бирида мурожаат қилса, мурожаатга жавоб шу тилда берилиши белгиланган. Шу билан бирга, фуқаро мурожаати айнан расмий тилларда (ирланд ёки инглиз тилида) бўлиши шартлигини белгиловчи норма мавжуд эмас.\nАмалдаги «Давлат тили ҳақида"ги Қонунда ҳам расмий иш юритиш тили ва мурожаатлар тилини тартибга солувчи алоҳида моддалар мавжуд. 8 ва 9 моддаларда ҳужжатлар давлат тилида қабул қилиниши ҳамда давлат ва бошқарув органларда иш юритиш давлат тилида олиб борилиши белгиланган. 14-моддада эса шахсларнинг давлат ташкилотларга давлат тилида ёки бошқа тилларда мурожаат қилиш ҳуқуқи кафолатланган. Шундай экан, шахсларнинг бошқа тилларда мурожаат қилиши ҳуқуқи таъминланиши иш юритишнинг давлат тилида олиб борилишини истисно қилмайди.\nДавлат барча учун мажбурий талаб киритилишидан олдин, шу талабнинг бажарилиши учун шароит яратиши лозим. Барча фуқаролар давлат органларига фақат давлат тилида мурожаат қилишини талаб қилишдан олдин, давлат тилини ўрганиш учун етарли шароит яратиш керак эмасми? Давлат тилини билмайдиган, фуқаро сифатида ўзи тўлаётган солиқлари ҳисобидан давлат органи фаолиятини таъминлаётган фуқаро давлат органи унга хизмат кўрсатиши, яъни ўз вазифасини бажариши учун нега яна ўз ҳисобидан таржимонга харажат қилиши керак? Бунга юристлар нима дейди?\nКомил Жалилов 2 829\nАйирувчи эмас, бирлаштирувчи тил лозим… 29 апрель 2021, 18:00\nO’zi sizlarda ikta mavzu til va lgbt boshqa xamma muammolar xal bo’lgan, bizda korruptsiya yoq, gaz, svet bor, oyliklar 500 dollardan kam emas… mazza olam guliston. Qoloq bo’lib yurish til bilan va lgbtsiz yaxshiyu.\n2 май, 07:23\nТилимизни тинч куйинглар! Хар хил давлатлар билан Узбекистонни тенглаштирмаларинг. Узбек тили буюк тил. Бошка миллатлар хам узбек тилини аллакачон билишади. Хеч кимга муаммо булгани йук.\n3 май, 08:03\nНега барча пост совет давлатларини мисол келтирилмади(!)? Келтирилган ривожланган давлатлар утган якин асрларда мустамлака холатида булганми!? Она тилимизни химоя килсак, “миллатчи“ сифатида куриламиз, 150 йиллик мустамлака табиатимизда куркокликни бутунлай шакллантирди ва бундай кутула олмаяпмиз. Уз она (тили)мизни узимиз хакоратлаетгандек туюлмаяпдими!


Пластик картадаги пуллар ишончлими? — Ishonch Gazetasi\nПластик картадаги пуллар ишончлими?\nёхуд «Қишлоқ қурилиш банк»\nхизматларни таклиф этмоқда?\nТўлов ва харидларни нақд пулдан кўра пластик карталар орқали амалга ошириш анча қулай экани ҳеч кимга сир эмас. Шу билан бирга, пластик карталардан фирибгарлик йўли билан пул ўғирлаш ҳолатлари ҳам мавжудки, азият чеккан кишилар бунинг қанчалик оғир кечинмаларга сабаб бўлишини яхши билишади. Хўш, бундан қандай ҳимояланиш мумкин? Банкларда бунга қарши қандай ишлар амалга оширилмоқда?\nБу каби саволларга АТБ «Қишлоқ қурилиш банк» томонидан «Нақд пулсиз амалиётлар: янги технологиялар ва хизматлар» мавзусида ташкил этилган матбуот анжуманида мутахассислардан жавоб олинди.\n– Банк мижозларнинг пуллари хавфсизлигини таъминлаш, киберҳужумларнинг олдини олиш, ҳимоя тизимларини кучайтиришга алоҳида эътибор қаратади. Лекин баъзида мижоз эҳтиётсизлик қилиб, ўзига берилган махфий кодларнинг учинчи томонга ошкор бўлишига йўл қўйиши оқибатида ҳисобидаги маблағлардан ажраб қолиш ҳолатлари ҳам учраб туради. Бундай ҳолатга учрамаслик учун, аввало, хавфсизлик талабларига риоя этиш, шахсий ҳисобрақамга оид маълумотларни ошкор қилмаслик талаб этилади.\nҚайд этилишича, бугунги кунга қадар банк мижозларига «HUMO» тўлов тизимида ишлайдиган 27 минг дона пластик карта тақдим этилган ҳамда 8 мингдан ортиқ тўлов терминали тарқатилган. Қолаверса, банкнинг масофавий хизматларини ривожлантириш, хавфсизликни таъминлаш муҳим аҳамият касб этмоқда. Ҳозирда жисмоний шахсларга «Депозит-банкинг», «SMS-хабарнома», «Мобиль-банкинг» хизматлари, юридик шахсларга эса «SMS-банкинг», «Интернет-банкинг» хизматлари кўрсатилмоқда.\nБанкнинг республика ҳудудларида 24/7 режимида кеча-ю кундуз хизмат кўрсатувчи шохобчалар тармоғи 35 тага етди. Мазкур шохобчаларда автоматлаштирилган, АҚШ доллари ва евро хорижий пул бирликларини сўмга айирбошловчи, халқаро тўлов тизимлари – VISA, Mfstercard, Unionpay, MIP карточкалари орқали ҳам ўтказмаларни амалга ошириш имконини берувчи банкоматлар ишга туширилган.\nАнжуманда банк хизматларини осонлаштириш, пластик карточкалар ҳисобварақларидан тўловларни амалга ошириш учун «QQB-mobile» мобиль иловаси такомиллаштирилгани ҳам айтиб ўтилди.\nМактабдаги таълим талабга жавоб бермаса…


Афғонистон ҳукуматига аёллар киради\n09 Sentabr 14:05 / Published in Жаҳон\nТолибон Афғонистоннинг янги ҳукуматида аёллар учун лавозим топишини айтди.\nБу ҳақда BFMTV агентлиги хабар бермоқда.\nМужоҳид француз телеканалига берган интервюсида Афғонистон ҳукуматининг илгари эълон қилинган таркиби вақтинчалик эканлигини айтди.\n«Бу ҳукумат вақтинчалик. Бизда аёллар учун шариат қонунларига мувофиқ лавозимлар бўлади. Бу фақат бошланиш, лекин аёллар учун ҳам жой бор. Улар ҳукумат таркибида бўлиши мумкин. Бу бизнинг иккинчи босқичимиз бўлади”, деб ишонтирди Мужоҳид.\nШу билан бирга, ҳаракат вакили аниқлик киритишича, АҚШ билан ҳамкорлик қилган аёллар ҳукуматда давлат лавозимларини эгаллай олмайди.\nБир кун олдин афғон аёллари мамлакатни бошқаришда аёлларнинг иштирокини таъминлаш талаби билан йиғилиш ўтказган, Толибон муваққат ҳукумат таркибини эълон қилиб, бундай имкониятни деярли рад этган.\nБу афғонлар янги ҳокимият сиёсатидан норозилигини билдирган биринчи ҳаракат эмас. 7 сентябр куни пойтахт аҳолиси Покистон идоралараро разведка бошлиғи Файз Ҳамиднинг шаҳарга ташрифидан сўнг кўчаларга чиқди. Ҳозирги каби, намойишчиларнинг аксарияти аёллар эди.\nМаълум қилинишича, Толибон намойишни тарқатиш учун ўт очган ва қатнашувчиларни таёқ билан калтаклаган, бу аниқ Покистонга қарши характерга эга эди. Ўша куни Кобул шимолидаги Парвон вилоятида, шунингдек, мамлакат ғарбидаги шу номли вилоят маркази Ҳиротда норозилик намойишлари қўллаб-қувватланди.\nTagged under: АЁЛЛАР, ЛАВОЗИМ, талибан, ҲУКУМАТ\nЛатвия: ҳарбий машқлар пайтида учувчисиз самолёт йуқолган


Хориждаги ўзбекистонликларни текшириш кучайтирилган « O'zbekiston ERK Demokratik Partiyasi\nХориждаги ўзбекистонликларни текшириш кучайтирилган\n20 April 2015 - 14:44\nЎзбекистон Ички ишлар вазирлиги хориждан қайтиб келаётган ўзбекистонликларнинг террорчи ташкилотларга алоқасини текшириш чораларини кучайтирмоқда.\nБу ҳақида, вазирликнинг “Постда” газетасига кўра, Ўзбекистон Ички ишлар вазирлиги Ҳайъатининг 2015 йил биринчи чорак якунлари бўйича навбатдаги мажлисида келишилган.\nҲайъат мажлисида ички ишлар вазири биринчи ўринбосари, полковник Даврон Назармуҳамедов доимий яшаш жойларидан узоқ муддатга чиқиб кетиб, бошқа давлатларда террорчилик ташкилотлари фаолиятларига жалб этилган, шу жумладан, Ўзбекистон ҳудудида ушбу ташкилотлар таъсирига берилган шахсларни аниқлаш йўлида олиб борилаётган чораларга эътиборни қаратгани айтилади.\nЧоралар сирасига хорижий давлатларда паспортини йўқотиб, сертификат билан қайтиб келган шахслар билан олиб борилаётган тезкор-профилактик тадбирлар ҳам киради.\nЎзбекистондаги фаолларнинг айтишича, мамлакат бўйлаб охирги уч йил ичида хориждаги ўзбекистонлик муҳожирларнинг оилаларини сўроқ қилиш, хорижда яшаётган ё ишлаётган ўзбекистонликлар ҳақида маълумот йиғиш фаоллашган. Хорижда яшаётган баъзи фуқаролар ҳатто уларнинг қўни-қўшнилари ҳам сўроқ қилинганини хабар қилишмоқда.\nПаспортни янгилаш учун Ўзбекистонга қайтган ва узоқ йиллар хорижда яшаган фуқароларнинг баъзилари ҳуқуқ-тартибот органларининг террорчилик ва экстремизмга қарши бўлинмалари томонидан суҳбатга тортилмоқда.\nХорижда яшаётган ўзбекистонликлар орасида Туркия орқали Сурия ва Ироқдаги жиҳодий жангларга қўшилиш ҳоллари ҳақида тобора кўп хабар қилинади.\nБироқ, шундоқ ҳам Миллий Хавфсизлик Хизмати ва ИИВнинг назорати ўта кучли бўлган Ўзбекистонда текширувлар даражасининг ошиши бегуноҳ фуқаролар учун ҳам қийинчиликлар туғдириши эҳтимоли катта.\nТошкентлик инсон ҳуқуқлари фаоли Абдураҳмон Ташановнинг айтишича, бу текширувлар туфайли унга мурожаат қиладиганлар ҳам сони ошади.\n“Биласиз, уруш ҳолатларида ҳатто тинч аҳоли ҳам жабр кўради. Бу вазиятни ҳам ўзига хос уруш даври деб тасвирласа бўлади. Исталган фуқаро жабр кўриши мумкин ё манфаатлари топталиши мумкин. Шунинг учун, бизга ўхшаган инсон ҳуқуқлари ҳимоячиларига иш кўпаяди”, – дейди у.\n“Ўзбекистон сиёсатидан келиб чиқиб гапирадиган бўлсак, Ўзбекистондан чиқиб кетган ҳар бир фуқаро Ўзбекистон ҳукумати органлари томонидан потенциал душман деб кўрилади. Чунки улар бевосита Ўзбекистон ҳукуматининг назорати остида эмас. Шунинг учун паспортини йўқотиб, (хориждаги Ўзбекистон элчихонасидан олинган) сертификат билан қайтган ватандошларимизни ҳам шулар сафига киритиш мумкин”, – дея қўшимча қилади жаноб Ташанов.


Оқ йўл Сизга, Солижон!\n14 октябрь куни Қозоғистондаги Бойқўнир космодромидан Россиянинг "Союз" фазо кемаси учирилди. Таги қирғизистонлик ўзбек, Россия фуқароси, экипаж командири космонавт Солижон Шарипов, америкалик астронавт Лерой Чиао ҳамда россиялик космонавт Юрий Шагринлар бошқараётган кема 16 октябрь куни Халқаро космик станция билан туташади.\nКамина ҳам тузиши мумкин ўшандай рўйхатни. Агар тузадиган бўлсам, ўша рўйхатдаги энг ёрқин исмлардан бири Солижоннинг исми бўлади.\nМен ҳозир Солижон Шариповни 1998 йилги биринчи парвозидан сўнг ватандошлари – қирғизистонликлар- нинг кутиб олиши мамлакат миқёсидаги улкан байрамга айланиб кетгани, унинг камсуқум, меҳнаткаш отаси Шокиржон ота, қариндош-уруғлари, пастки Ўзганнинг юзи асфальт кўрмаган кўчаларидан биридаги ўзбекона оддийгина уйи ҳақида соатлаб ҳикоя қилиб беришим мумкин.\nҲа соатлаб гапиришим мумкин Солижон ҳақида, бироқ Сизни менинг хотираларим эмас, Солижоннинг ўзи, унинг овози қизиқтиради.\n"Программамиз жуда катта, очиқ космосга чиқишдан ташқари 100 дан ортиқ тажриба ўтказамиз,"- деган эди Солижон Шарипов бундан қарийб бир ой муқаддам, космонавтларнинг Москва яқинидаги Звёздний шаҳарчасидаги уйида, парвозолди имтиҳонларини топшираётган пайтда.\nҚирғиз-ўзбек-рус космонавти Солижон соф ўзбекча, ўзганча ўзбекча гапиради. Бироқ, Озодликнинг қирғиз хизмати мухбири Ўшдан туриб қўнғироқ қилгани учун, унинг ҳурмати қирғизча гапиришга ҳаракат қилди. Суҳбат давомида Солижон туғилиб ўсган юрти Қирғизистоннинг ҳурматини жойига қўйишга ҳаракат қилаётганини таъкидлаб, фазога мамлакат рамзларини олиб чиқиб кетаётганини билдирди.\nҲа, тақдир тақозоси билан эски совет паспортини Россия паспортига алмаштиришга мажбур бўлган Солижон туғилиб ўсган юртини унутгани йўқ. У фазога бу сафар ҳам Қирғизистон рамзларини олиб чиқиб кетди. Ўз навбатида Қирғизистон ҳукумати ҳам унинг хизматларини муносиб баҳолаган. Солижон Шарипов – Қирғизистон Қаҳрамони. Президент Ақаев космонавтга Бишкекда уй совға қилган.\nАйни пайтда Солижон ўзбек сифатида Ўзбекистоннинг ҳам ҳурматини жойига қўйишга ҳаракат қилаяпти. 98-йилги парвозида у Ўзбекистон байроғини ўзи билан бирга фазога олиб чиққан эди.\nСолижонга Қирғизистон Қаҳрамони унвони берилишини унинг космонавт сифатидаги жасоратига берилган баҳодан кўра, шу мамлакат фарзанди сифатида миллатлараро тотувликка қўшган ҳиссаси эътирофи, деб баҳолаш тўғрироқ бўларди. Зеро у биринчи бор фазога чиқиб тушгач, қирғизистонлик ўзбек ҳам, қирғиз ҳам Солижонни "бизники", "бизнинг юрт" фарзанди деди. Ўзбек ҳам, қирғиз ҳам Солижон билан бирдай фахрланди.\nУмуман, гап миллатларо тотувлик масаласига келиб тақалган экан, минтақадаги халқлар бир-бирларининг тилларини ўрганиши уни, ўша тотувликни таъминлашнинг энг яқин йўли бўлиб кўринади. Шу маънода Солижоннинг опаси Матлубахон Шарипова ҳам бошқаларга намуна бўлиши мумкин. Озодлик радиоси қирғиз хизмати мухбири саволларига Матлубахон соф қирғиз тилида жавоб берди\nБишкекдан олинган хабарга қараганда, ўзбек ва қирғизнинг биринчи космонавти, "Союз" фазо кемаси экипажи командири Солижон Шариповни 14 октябрь куни Бойқўнирдан космосга Қирғизистон Республикаси Давлат котиби Ўсмўнақун Ибраимов етакчилигидаги давлат делегацияси кузатиб қўйди.\nКузатувчилар орасида Солижоннинг ўзганлик дўстлари, опаси Матлубахон, камсуқум, меҳнаткаш отаси Шокиржон ота ҳам бор эди.


Р.Комилов: Адвокатларимизда сиёсий фаоллик йўқ!\nUzbekistan - Ruhiddin Komilov, independent lawyer, Nov2008\n2009 йилда адвокатлик лицензиясидан маҳрум қилинган Руҳиддин Комиловга яна рад жавоби берилди.\nКуни кеча рад жавоби ҳақидаги билдиришномани қўлига олган Руҳиддин Комиловга яна бунинг сабаблари изоҳланмади.\nОзодлик билан суҳбатда айтишича, у 2012 йилнинг январ ойида адвокатлик фаолияти учун лицензия сўраб, Адвокатлар палатаси қошидаги Малака комиссиясига ҳужжатларини топширган.\nАввалига январ ойи охирида берилиши керак бўлган бўлган жавоб икки ой кечиккан ва ниҳоят, яна ҳеч бир изоҳсиз рад жавоби берилган.\nРуҳиддин Комилов бу билан ўз фаолияти учун курашни тўхтатиш ниятида эмаслигини айтмоқда.\n- Мен аппеляцияга бердим. "Сут билан кирган жон билан чиқади", дейишади-ку. Ҳаракатни тўхтатмайман, - дейди Комилов.\nРуҳиддин Комилов Ўзбекистонда танилган ва сиёсий фаол фуқаролар, ҳуқуқ ҳимоячилари, журналистларнинг ҳаққи учун маҳкама залларида курашган адвокатлардан биридир.\nУ ҳимоя қилганлар орасида Елена Урлаева, Саиджаҳон Зайнобиддинов, Дилмурод Муҳиддинов, Акбарали Орипов, Ҳамдам Сулаймонов, Мусажон Бобожонов, Холиқназар Ғаниев, Исроилжон Холдоров, Мўътабар Тожибоева, диссидент-шоир Юсуф Жума, журналист ва ҳуқуқ фаоли Дилмурод Саййидлар бор.\nЎзбекистонда 2008 йилнинг 1 майида президент Ислом Каримовнинг “Ўзбекистон Республикасида адвокатура институтини ислоҳ қилиш чоралари тўғрисида”ги фармони эълон қилинган эди.\nФармонга мувофиқ, 2009 йил баҳоридан мамлакатдаги адвокатлар аттестациядан ўтказилган ва Руҳиддин Комиловга кўра, сиёсий ва диний мотивларда айбланган фуқаролар ҳуқуқини ҳимоя қилиб келаётган 70 га яқин адвокат лицензиядан маҳрум қилинган.\nЎз вақтида бундай ислоҳотга қарши тузилган ташаббус ҳаракатига аъзо бўлган Руҳиддин Комилов бир неча йиллик бундай уринишлар иш бермай келаётгани оқибатида фаолиятига чек қўйилган адвокатларнинг кўпчилигида ҳафсала пир бўлганини айтади.\n- Уларда сиёсий фаоллик йўқ. Бунга ҳафсала ҳам, ишонч ҳам йўқ ҳозир. Ишлаш имконидан маҳрум қилинмаган адвокатларнинг кўпчилиги учун бу жараённинг қизиғи йўқ. Чунки уларнинг ҳаммаси собиқлар - собиқ милиционер, собиқ терговчи, собиқ прокурор ва ҳоказо, - дейди Комилов.\nРуҳиддин Комилов адвокатлик ҳуқуқидан маҳрум бўлиш билан бирга 2010 йилда у ва бошқа фаоллар ташаббуси билан тузишга киришилган "Халқ манфаатлари" Социал-демократик партияси ташаббус гуруҳини юргизиш имконидан ҳам чекланган.\n- Биз 2010 йилнинг ноябр ойида ташаббус гуруҳининг йиғилишини ўтказишга улгурдик, холос. Тошкент вилоятида бўлган эди бу йиғилиш. Ўшанда қизғин муҳокамалар бўлган эди. Ҳеч қанча ўтмай, гуруҳ аъзолари орқасидан кескин таъқиб ва тазйиқлар бошланиб кетди ва биз ҳаракатни тўхтатишга мажбур бўлган эдик, - деб хотирлайди Руҳиддин Комилов.\nҚуйида адвокат Руҳиддин Комилов билан суҳбатни тўлиқ тинглашингиз мумкин.


Ҳолландияда Донбассдаги авиаҳалокат қурбонлари хотирланди\n05 август 2020, Тошкент вақти: 19:10\nУч йил олдин Донбассда қулаган Boeing-777 учоғи.\nДонбассда MH-17 рейси қулаганининг уч йиллиги муносабати билан Ҳолландияда фожеа қурбонлари хотирасига ёдгорлик мажмуаси очилди. Мажмуа сиртмоқни эслатувчи яшил тасма шаклида барпо этилган. У ерда авиаҳалокатда нобуд бўлганлар ёди учун 298 та дарахт ўтқазилган, атрофга эса учоқ қулаган жойдаги каби кунгабоқарлар экилган.\nМотам маросимига Ҳолландия бош вазири Марк Рютте ва қирол оиласи аъзолари дохил юзлаб одам йиғилди. Ҳалок бўлганларнинг яқинлари ўша куни учоқда бўлган ҳар бир йўловчининг исмини ўқиб эшиттирдилар. Авиаҳалокат қурбонлари бир дақиқали сукут билан ёдга олинди.\nДонбассда жанглар авжига минган 2014 йилнинг 17 июль куни Малайзия ҳаво йўлларига қарашли Boeing-777 учоғи Амстердамдан Куала-Лумпурга қараб парвоз қилганди. MH-17 қатнови бортида 283 нафар йўловчи ва 15 нафар экипаж аъзоси бўлган. Учоқ одатий бўлган йўналиш бўйлаб - Германия, Польша ва Украина орқали қарийб 10 километр юксакликда учиб кетаётганди.\nҲалокатга учраган учоқ айирмачилар назоратидаги ҳудудда жойлашган Грабово қишлоғи яқинида қулаб тушган. Авиаҳалокатдан кейиноқ айирмачилар Украина ҳарбий-ҳаво кучларига қарашли АН-26 учоғини уриб туширганларини эълон қилганлар. Бу хабар Россия ахборот агентликлари сайтларидан жой олган, бироқ Грабовода йўловчи учоғи қулагани аниқланганидан кейин исёнчилар бу маълумотни рад эта бошлаганлар.\nУчоқ қолдиқлари беш километр радиус бўйлаб сочилиб кетган. Учоқдаги 17 мамлакат ватандошларидан ҳеч ким омон қолмаган. Ҳалокатга оид кўплаб маълумотни ўрганган халқаро тергов гуруҳи хулосасича, Boeing-777 айирмачилар назоратида бўлган ҳудуддан туриб "Бук" русумли зенит-ракета мажмуаси билан уриб туширилган.\nМутахассислар маълумотига кўра, "Бук" Снежное шаҳрига Россиядан олиб келинган, Малайзия учоғи қулаганидан кейин мажмуа Россияга қайтарилган. Халқаро гуруҳ хулосаларини мустақил экспертлар текшируви натижаси ҳам тасдиқлаган.\nМосква ўзининг учоқ қулашига алоқаси борлигини қатъиян рад этиб келади. Кремль Донбассдаги айирмачиларнинг Малайзия учоғи украиналик ҳарбийлар томонидан уриб туширилгани ҳақидаги тахминини ёқлайди.\nАвиаҳалокат юзасидан текширув ҳали якунига етгани йўқ, бироқ шу кунларда Малайзия расмийлари халқаро тергов гуруҳи учоқнинг уриб туширилишига дахлдор шахслар исмини жорий йил охиригача очиқлаши мумкинлиги ҳақида маълумот тарқатди. Бу иш амалга ошса, айбланувчилар сиртдан судланишлари мумкин.


Эрон: мухолифатчиларни ҳибсга олиш давом этмоқда\n22 апрел 2021, Тошкент вақти: 01:46\nСешанба куни Теҳронда мухолифат етакчиси Мир Ҳусайн Мусавийнинг маслаҳатчиси Али Ризо Беҳиштий ҳибсга олинган. Бу ҳақда "Фардо" радиоси хабар қилди.\nАввалроқ Эрон хавфсизлик кучлари президентлик сайловларидан сўнг мухолифат аъзоларига қарши таъқибларни ўрганиш учун мухолифат тарафидан тузилган комиссия идорасида тафтиш ўтказган эди.\n12 июнда ўтказилган президентлик сайловида Эроннинг амалдаги президенти Маҳмуд Аҳмадинажод ғолиб чиққани эълон қилинди. Мухолифат сайлов натижалари сохталаштирилганини даъво қилиб келади.\nСешанба куни яна бир эронлик мухолифат етакчиси Маҳдий Каррубий офисида ҳам тинтув ўтказилган.


Шарқий Туркистонда соқолли эркаклар ва ҳижобли аёлларнинг автобусларга чиқиши таъқиқлаб қўйилди « Ўзбекистон Халқ Ҳаракати\nШарқий Туркистонда соқолли эркаклар ва ҳижобли аёлларнинг автобусларга чиқиши таъқиқлаб қўйилди\n16 August 2014 - 15:11\nШинжон минтақасининг шимолий-ғарбий қисмидаги Қорамой шаҳрида Хитой ҳукумати соқолли эркаклар ва ҳижобли аёлларнинг жамоат транспортларида юришларини таъқиқлаб қўйди, деб хабар берди pro-kg.com.\nХабарда таъкидланишича, ушбу чоралар исломга эътиқод қилувчи ва мустақиллик талаб қилаётган уйғурлар ва минтақа ҳудудига яшовчи (Хитой ҳукумати томонидан кўчириб олиб келинган) хитойликлар ўртасида тўқнашувлар чиқишининг олдини олиш мақсадида ўйлаб топилган.\nЯнги қоидалар шаҳарда бўлиб ўтаётган енгил атлетика мусобақалари вақтида хавфсизлик чоралари сифатида 20 августгача амал қилади.\n“Ниқоб ва ҳижоблардаги ҳамда исломий бўлган бошқа либослардаги йўловчилар полицияга топширилади”, – дейилади расмий баёнотда.\nҲориждаги уйғур ташкилотлари ва ҳуқуқ ҳимоячилари хитой ҳукуматининг уйғур маданияти ва динига нисбатан олиб бораётган қатағон сиёсати кескинликнинг янада ошиб бориши ва тартибсизликларга сабаб бўлмоқда. Расмий Пекин уйғурлар билан хитойликлар ўртасида тўқнашувларнинг давомли бўлиб туришига қарамасдан бундай баёнотларни кескин рад қилиб келади.\nДарҳақиқат, хитой ҳукуматининг гўёки хавфсизлик чораси сифатидаги киритилган ва юқорида тилган олинган қоидалари фақат бир томонлама ёндашув – мусулмон уйғурлар ҳуқуқларининг қўпол равишда бузилишига асосланган деб айтиш мумкин.


ИНСОН ЎЗ СОҒЛИГИГА ЎЗИ МАСЪУЛ — Пахтакор29\nИНСОН ЎЗ СОҒЛИГИГА ЎЗИ МАСЪУЛ\nДАРДЛАРГА МАЛҲАМ ШИФОКОРЛАР\nБугунги кунда замонавий тиббиётнинг асосий вазифаси давлат ва жамиятга катта маънавий ва моддий зарар етказиши мумкин бўлган оғир тиббий-ижтимоий касалликларнинг олдини олишдан иборат. Эндокринологик касалликлар ана шундай касалликлардан бири ҳисобланади.\nТуманимиздаги кўп тармоқли марказий поликлиниканинг эндокринология бўлими шифокорлари ҳам аҳолига эндокринологик хизмат кўрсатишнинг самарали тизимини ташкил этиш бўйича кенг кўламли ишларни амалга оширмоқдалар. Бўлим бошлиғи, малдакали шифокор-эндокринолог Низомиддин Худойназаров етакчилигидаги шифокор Раҳимжон Камолиддинов, болалар эндокринологи Муқаддамхон Аҳмадалиева, Гулсанам Сиддиқова, Наргизахон Саидалимова, Дилнозахон Эргашева сингари ўрта тиббиёт ходимлари бу борада бор имкониятларини ишга солмоқдалар.\n— Туманимизда эндокрин касалликлар бўйича 2900 нафар фуқаро рўйхатга олинган,-дейди бўлимнинг катта ҳамшираси Гулчеҳра Тўхтабоева.- Улар мунтазам назоратимизга олинган. Уларга бу касалликдан даволаниш бўйича соғлом турмуш тарзига риоя қилиш, тўғри овқатланиш, парҳезга эътибор бериш, к0ўп ҳаракат бўлиш, спорт билан мунтазам шуғулланиш бўйича керакли маслаҳат ва тавсиялар бериб борилмоқда. Тавсия ва маслаҳатларга амал қилаётган, ўзларида содир бўлаётган ўзгаришлардан шифокорларни хабардор қилаётган фуқароларимизда ижобий ўзгаришлар бўлмоқда.\nСуҳбатимиз жараёнида ушбу бўлимда тиббий муолажа олаётган 53 ёшли Мухтасархон Тожибоеванинг сўзларига қулоқ тутдик:\n-5 йилдан буён қандли диабет билан курашиб келяпман. Шифокорларга раҳмат, мен ва мен каби беморларни ўз вақтида тиббий кўрикдан ўтказишиб, керакли маслаҳат ва тавсиялдарни бермоқдалар, бепул зарур дори-дармонлар билан таъминламоқдалар.\n-Онамнинг қўққисдан вафот этиши сабаб стрессга тушдим ва қандли диабетга дучор бўлдим. 3 йилдан буён тиббий рўйхатдаман. Шифокорларга раҳмат. Улар нафақат дори-дармонлари балки ширин сўз ва эътиборлари билан ҳам дардимга дармон бўлмоқдалар. Бундай сўзларни Жонобод маҳалласилик 66 ёшли Маликахон Собировадан ҳам эшитдик.\nМаълумотларга кўра амалдаги йилда 325 нафар фуқарога вилоят эндокринология диспансерига йўлланма берилган.\n—2000 йилдан буён мамлакатимизда эндокрин касалликлар синфига мансуб —қандли диабетга чалинган болалар ва ўсмирларнинг миллий регистри ва 2006 йилдан бошлаб катта ёшдаги беморларнинг миллий регистри олиб борилиши касалликка қарши курашда муҳим аҳамият касб этмоқда, — Низомиддин Худойназаров, — қандли диабет регистри жорий этилиши натижасида эрта ташхис қўйиш ва ўрин босувчи дори-дармон билан таъминлаш, ўз-ўзини назорат қилиш усуллари кўмагида беморларни кузатиш имконияти яратилди. Аҳоли бундай оғир касалликлардан холи бўлиши учун, биринчи навбатда, оилада соғлом турмуш тарзини ташкил этишга жиддий эътибор қаратиш керак. Шу билан бирга, таомнома рационини тартибга солиш шарт. Кучли таомлар ва ширинликларни меъёридан ортиқ тановул қилиш ҳам қандли диабет ва йод етишмовчилиги сингари эндокринологик касалликларга сабаб бўлиши исботланган. Шуниси эътиборга лойиқки, ҳозирда ушбу касалликларни даволаш учун замонавий дори-дармонлар ишлаб чиқарилган. Бироқ, бемор соғлом турмуш тарзига қатъий риоя қилмаса, бу жиддий асоратларга сабаб бўлади. Эндокринологик касалликлар аломатлари сезилиши билан биринчи галда мутахассис-шифокор ҳузурига шошилган маъқул. Етук мутахассисларнинг фикрлари га кўра асалликдан кфориғ бўлишнинг 85 фоизи одамнинг ўзига боғлиқ экан. Қолган 15 фоизида эса биз-шифокорлар сабабчи бўлиши мумкин. Шундай экан, ҳар биримиз соғлиғимизга ўзимиз масъул эканлигимизни унутиб қўймаслигимиз лозим.


2021 йил охирида учирилган ва 2022 йил январида доимий орбитага чиққан «Жеймс Уэбб» космик телескопи шикастланди. Бу ҳақда инглиз тилидаги «Nеw Scientist» илмий-оммабоп журнали маълум қилди.\nМаълумотларга кўра, олтин билан қопланган 18 олти бурчакли сегментдан иборат телескопнинг асосий ойналаридан бирига микрометеорит келиб тушган. Микрометеоритлар чанг бўлагидан каттароқ эмас ва телескоп ойнасига жиддий зарар етказмаслиги керак, аммо бу ҳолда ўлчамлар муҳандислар Ердаги синовлар пайтида ўрнатган параметрлардан ошиб кетди.\nҲодиса 23-25 май кунлари содир бўлган, шундан бери НАСА мутахассислари «маълумотларда озгина, аммо сезиларли таъсир» кузатилган, аммо таъсир ҳали ҳам расадхонанинг кейинги ишига жиддий таъсир кўрсатмайди, деб умид қилмоқда.\nАйни пайтда телескоп умид қилгандан ҳам бироз яхшироқ тасвирни ишлаб чиқармоқда ва режалаштирилган илмий кузатишларга тайёрланмоқда, дейилади хабарда.\n«Жеймс Уэбб» космик телескопи - диаметри 6,5 метр бўлган энг катта сегментли ойнага эга дунёдаги энг катта космик телескопи. Лойиҳа НАСА бошчилигидаги 17 мамлакатнинг Европа ва Канада космик агентликларининг катта ҳиссаси билан халқаро ҳамкорлиги натижасидир.\nКиритилди: 18:56 11.06.2022. Ўқилди: 2468 марта. Фикрлар сони: 0 та.


ҚҚС 12 фоизга туширилади — Шавкат Мирзиёев - Darakchi\nҚҚС 12 фоизга туширилади — Шавкат Мирзиёев\nИҚТИСОДИЁТ 09.09.2021, 12:07\nШавкат Мирзиёев бизнес соҳасига имкониятларни кенгайтириш, солиқ турлари ва унинг юкини камайтириш бўйича, тизимли ишларимизни изчил давом эттирилишини таъкидлади, дея хабар бермоқда "Даракчи" мухбири Сардорбек Раҳмонқулов.\n“Яхши биласизлар, 2020 йилда қўшилган қиймат солиғи ставкасини 20% дан 15% га туширган эдик. Бу — 100 минг тадбиркор ихтиёрида 10 трлн сўм маблағ қолади, дегани. 2023 йилдан бошлаб, ушбу солиқ ставкасини 15% дан 12% га туширамиз” , — деди Президент.\nТаъкидланишича, келгуси йили корхоналарнинг мол-мулк солиғи ставкаси 2% дан 1,5% га камайтирилади ва бунинг натижасида тадбиркорлар ихтиёрида йилига 500 млрд сўм маблағ қолади.\nШунингдек, 2023 йилдан юридик шахсларнинг мол-мулк ва ер солиқларини бирлаштириб, ягона кўчмас мулк солиғи жорий қилинади.\n"Ҳозирги вақтда банк, молия, телекоммуникация каби тадбиркорлик йўналишларида фойда солиғи ставкаси ҳар хил бўлиб, улар амалдаги 20% дан 15% га туширилади ва барча тадбиркорлар учун бир хил бўлади", - дея қўшимча қилган Мирзиёев.\nЎзбекистонда долларнинг сўмга нисбатан қиймати ошишда давом этмоқда


Зўраки мухолифатчи. Тадбиркор Баҳодир Чориевнинг хусусий тарихи - Фарғона.Ру ахборот агентлиги\n14:54 msk, 15 Июль 2020\nЗўраки мухолифатчи. Тадбиркор Баҳодир Чориевнинг хусусий тарихи\n20.10.2009 08:41 msk\nВоқеалар ривожи бошқа йўлдан борганида балки, бу одамнинг номи бутун Ўзбекистон бўйлаб янграган, унинг ўзи эса газета саҳифалари орқали фермер хўжалигини юритиш тажрибаси билан ўртоқлашган бўлармиди. Бироқ тақдир тақазоси билан Баҳодир Чориев Ғарбда бошпана излаётган муҳожирлар сафини тўлдирди.\nРасмийлар у бошқараётган фермер хўжалигига тажовуз қила бошлагунига қадар Чориевнинг расмийларга эътирози йўқ эди. Бошланиши яхши эди. Хонавайрон бўлган Калинин номли чорвачилик колхози 1999 йилда хусусий қўлларга ўтди. Чориев ўзининг кўп сонли қариндошлари билан Тошкент фонд биржасида ўтган савдода “Кеш” ОАЖ акцияларининг 60 фоизини сотиб олишга эришдилар. Иқтисодчи дипломига эга бўлган ёш тдбиркорни корхонага раис этиб сайладилар ва ишлар юришиб кетди. Ем-ҳашак етишмаган, далаларда техникаси занглаб ётган, ишчи ходимлари эса уч йилдан бери иш ҳақи ололмаётган хўжалик бир йилда оёққа турди.\nАкционерлар эришган ютуқлар суд идораларига йўналган кўплаб шикоят аризаларида батафсил ёритилган: қорамоллар (968 дан 1076 тага ) ва она чўчқалар (8 тадан 110 тагача) сони ўсган, буғдой етиштириш давлат буюртмаси кредит ва ташқи қарзларсиз бажарилган. Шунингдек, хўжаликдаги техника таъмирланиб ишга солингани ва шу сабабдан бегона тракторларни ижарага олинмагани важидан катта маблағ тежалган. Корхона қорамол бошини кўпайтириш, чет элдан бир кунда эллик литргача сут берадиган зотли сигир сотиб олишни режалаётганди.\nЎзбекистонда юзага келган анъанага кўра, муваффақият сари интилаётган корхонага қизиқувчи кишилар пайдо бўлиб қолди. Давлат мулк қўмитаси собиқ колхознинг қийматини ва нархини белгилашда хатога йўл қўйилган, дея “Кеш” ОА жамиятининг хусусийлаштириш натижаларини бекор қилиш бўйича жараённи бошлаб юборди.\nТурган гап, акционерлар бунга рози бўлмадилар. Узоқ вақт давом этган маҳкама текширувлари натижасида раисни ўғирликда айбладилар ва олти йилга қамадилар. “Ўз мулкимни нега ўғирлар эканман, ахир унга катта маблағ ётқизганманку? (30 минг доллардан зиёд)”, деган далилларга суд қулоқ солиб ўтирмади ҳам.\nАмнистия бўйича озодликка чиққан Чориев ўз мулкини қайтаришга урина бошлаган. Ўша пайтда четдан келган одамлар бошқараётган хўжаликнинг иқтисодий кўрсаткичларига қараб уни гуркираб яшнаётган деб бўлмасди: мустақил аудиторлик текшируви ИИВ, прокуратура ва маҳаллий маъмурият аралашувидан сўнг хўжаликда 52 минг долларга тенг камомад мавжудлигини аниқлади.\nСуд натижасиз тугади, Чориев Қашқадарё вилояти прокуратурасига огоҳлантириш юборди: агар унинг иши 2004 йил 1 апрелигача қайта кўриб чиқилмаса, у ўз ҳуқуқлари учун сиёсий курашни бошлаб юборади. Аммо расмийлар учун қонунга таянаётган тадбиркорга қараганда мухолифатчини бир ёқлама қилиш осонроқ кечадиган иш саналади.\nСиёсатга қайтиш – аммо вақтинча\n“Бошбошдоқликлардан қаттиқ ранжиган” Чориев ва унинг маслакдошлари сиёсий ҳаракат тузишга қарор қиладилар. Кейинроқ, тадбиркор бирорта сиёсий партияга аъзо бўлишни истамаганлигини, “муваққат сиёсий кризисни ҳал қилувчи муваққат ҳаракат учун” чиққани ҳақида айтиб юрди. Аммо сиёсат муваққат бўлмайди. Кучишлатар тузилмалари Чориевнинг қариндошларига ва тарафдорларига Тошкент телемарказига марш ўтказишга имконият бермадилар, АҚШ элчихонаси олдида ўтказилиши эълон қилинган муддатсиз митингни тўзитиб ҳайдадилар. Расмийлар элчихона рўпарасида аёллар ва болаларга қарши куч ишлатмайдилар деган умидлар пуч бўлиб чиқди. Шунда унга битта йўл қолди – муҳожирлик.\nДальнобойшчик ҳайдовчи, боз устига, мухолифатдаги ҳаракатнинг етакчиси ҳар томонлама қизиқарли персонаж бўлиб кўринади. Америка бўйлаб сафарлари давомида ўзбекистонлик муҳожир истаганларга Ўзбекистон ҳақида сўзлаб юрди. Катта юк машинасида доимий ҳамроҳи бўлган кўргазмали материаллар: плакатлар, хариталар, байроқлар, китобларни ўзи билан олиб юрди. Узоқ сафралари бўйлаб юртдошлари билан учрашади, аммо ёшларнинг аксарияти иш ёки ўқиш билан машғуллар ва сиёсатга аралашишни истамайдилар.\nАста-секин тиниб-тинчимас мухолифатчининг бошида Ўзбекистонни зўрлик ишлатмай қайта қуриш режаси пишиб етила бошлади. Режанинг биринчи бандида “Худодан президент ва ҳукуматни истеъфога чиқаришни сўраш”. Иккинчи бандда фуқароларга “истеъфо” сўзига кўникишга таклиф этиш. Муаллифга кўра, одамлар қулоқлар эшитишга ўрганмаган бундай терминларни ишлатишга кўниксалар, тегишли фикрлар билан яқинлари ва танишлари билан ўртоқлашадилар ва шу йўл бидан истеъфо ғаяси оммавийлашиб кетади. Бироқ ҳамкфикраларнинг илтимосига кўра бу режадан воз кечишга тўғри келди ва бундан ҳам қизиқроқ босқичга эътиборни кучайтиришга тўғри келди: Ўзбекистоннинг барча аҳолиси Ислом Каримовни кўрмаслик ва эшитмаслик учун телевизор ва радиоларини ўчириб қўйишлар керак. Шунингдек, ҳукумат қарорларини бажармасликлари, солиқ тўлашдан бош тортишлари ва ҳафтанинг белгиланган кунида 10 минутга чироқни ўчиришлари лозим. Бундан ташқари, норозилик белгиси сифатида оқ кўйлак ва оқ кепка кийиб юриш тавсия этилади. Мухолифатчига кўра, ранг тежамкорлик нуқтаи назаридан танланган – оқ кўйлаклар ҳаммада бор, янгисини сотиб олишга тўғри келмайди.\nБироқ ушбу фантастик режани амалга ошириш учун битта нарса етишмади – алоқаларнинг йўқлиги. Ушбу ажойиб ғояларни оддий фуқароларга қандай қилиб етказса бўлади? Интернетдан ҳамма ҳам фойдаланавермайди, шунинг учун ҳам ҳаракат етакчиси энг қулай восита сифатида “Озодлик” радиосини танлади. Аммо “Бирдамлик” ҳаракати етакчисининг ҳар куни эфир орқали 10 минутдан чиқиш иштиёқи радиостанция ходимларини қувонтириб юборгани йўқ. Ахир улар мухолифатдаги ҳаракатга хизмат қиламиз дея ишлаётганлари йўқ-ку! Лекин тиниб-тинчимас мухолифатчи қийинчиликлар олдида бўйин эгадиганлардан эмас! У 2008 йилда президент Жорж Бушга радиостанция сиёсатини ўзгартиришни илтимос қилиб мактуб ёзди ва ушбу ҳаракатидан натижа чиқмаганидан сўнг радиостанция офиси олдида очлик акцияси эълон қилди.\nЭнди бўлса у ўзининг охирги акциясини амалга оширишга киришди ва декабрь ойида ўтказилиши режаланаётган парламент сайловлари арафасида ватанга қайтди. Аэропортда йўловчи Чориевнинг юклари орасида оқ рангли футболка ва кепкалар партиясининг мусодара қилдилар. Шу ерда ҳам у ўзининг севимли ғоясини тарк этмаган экан.\nОт айланиб қозиғини топди. “Кеш” очиқ акционерлик жамиятининг собиқ раҳбари Ватанига қайтиб келиб Ғарбга муҳожирликка юз тутишидан аввалги ҳолатига тушиб қолди. Агар у чироқ ўчириш ва оқ униформага кийиниш каби ғалати сиёсий ниятларини амалга ошириши борасида жиддий ўйлаган бўлса, унда уни яна умидсизлик кутмоқда. Кўринишидан, сиёсат – содда кўнгилли, тиниб-тинчимас тадбиркор учун муваффақиятга олиб борадиган соҳага ўхшамаяпти. Тадбиркор ва мухолифатдаги сиёсатчи – бири-бири билан уйғунлашадиган касблар эмас.\nШубҳасиз истеъдодли жувонмарднинг хусусий тарихига қараб, киши кўнглида нега у ватанида ишсиз ва бекорчи бўлиб қолди деган саволларнинг туғилиши табиий. Омадли менежер, мамлакат қишлоқ хўжалигига зарур бўлган мутахассис ўз уйида олтинчи бармоқ бўлиб қолди. Наҳотки бозор ислоҳотлари йўлидан бораётган мамлакат учун ўз бойлигини ҳалол меҳнат эвазига кўпайтираётган ва давлат хазинасини солиқлар билан тўлдираётган кучли мулкчилар керак бўлмай қолган бўлса?..\n“Новости” РАА экспертлар кенгашининг аъзоси Санобар Шерматова “Фарғона.Ру” АА учун махсус


2018 йилда қурол савдоси 4,6 фоизга кўпайиб, ярим триллион долларга яқинлашди | Qalampir.uz\n2018 йилда қурол савдоси 4,6 фоизга кўпайиб, ярим триллион долларга яқинлашди\nОлам\t10 Декабрь 2019 12:24 1502\n2018 йилда дунё бўйлаб қурол савдоси 2017 йилга нисбаан 4,: офизга кўпайаган. Стокгольм тинчлик муаммоларини ўрганиш халқаро институтининг (SIPRI – Stockholm International Peace Research Institute) 9 декабрь куни эълон қилинган ҳисоботида шундай кўрсатилган.\nДунёнинг етакчи 100 та қурол ишлаб чиқарувчи компаниялари рўйхатининг дастлабки бешта ўрни американинг Lockheed Martin, Boeing, Northrop Grumman, Raytheon ва General Dynamics каби компанияларига насиб қилган. Шу бешта компания биргаликда 148 млрд долларлик қурол сотган.\nУмумий ҳисобда SIPRI рўйхатига киритилган америка компаниялари 246 млрд долларлик қурол ва ҳарбий мақсадларда фойдаланилувчи товарлар сотган. Бу қурол ишлаб чиқарувчи 100 та энг йирик компания биргаликда сотган қуролларнинг 59 фоизига тенг. Америка компанияларининг ўтган йилдаги савдолари 2017 йилдагидан 7,2 фоизга кўп.\nҚурол сотиш бўйича иккинчи ўринни Россия қурол саноати эгаллади. SIPRI рўйхатига киритилган 10 та россия компанияси умумий ҳисобда 36,2 млрд долларлик қуролва ҳарбий анжомлар сотган. Бу 2017 йилдаги кўрсаткичдан 0,4 фоизга кам.\nХитой компаниялари рўйхатга киритилмади. Бунга “осмон ости” мамлакатининг қурол савдоси билан боғлиқ аниқ маълумотлар етарли эмаслиги сабаб бўлди.\nЕвропага келсак, SIPRI рўйхатига 27 та европа қурол ишлаб чиқарувчи компаниялари кирди. 2018 йилда улар 102 млрд долларлик қурол сотган, бу 2017 йилга қараганда 0,7 фоизга кам.\nГерманиянинг Rheinmetall AG, Krauss-Maffei Wegmann, Thyssenkrupp ва Hensoldt концернлари қурол ишлаб чиқарувчи Топ-100 та компания қаторидан жой олди.\nУмуман олганда, етакчи юзталикка кирган 80 та компания АҚШ, Европа ва Россияда жойлашган. Шунингдек, рейтингга Япониядан 6 та, Исроил, Саудия Арабистони ва Жанубий Кореядан 3 тадан, Туркиядан 2 та ва Австралия, Канада ҳамда Сингапурдан биттадан компания кирган.\nSIPRI ҳисоб-китобига кўра, 100 та йирик қурол ишлаб чиқарувчининг йиллик савдо ҳажми 420 млрд долларни ташкил қилди.\n07 Апрель 19:04 61489\n06 Апрель 20:50 47942\n06 Апрель 13:46 32116\n06 Апрель 07:35 31319\n06 Апрель 23:39 30806


Қирғизистон милицияси рўйхатга олинмаган диний гуруҳнинг сешанба куни Бишкекда хайр-эҳсон кечасини ўтказишга ҳаракат қилган тўққиз аъзоси ҳибсга олинганини тасдиқлади.\nБишкек шаҳри ички ишлар бошқармаси диний экстремизмга қарши кураш бўлими бошлиғи Бақит Жумаевнинг “Озодлик” радиосига айтишича, қўлга олинган тўққиз фуқаронинг олти нафари қўйиб юборилган, уч нафари ҳануз ҳибсда сақланмоқда.\n“Ҳеч ким қамоққа олингани йўқ. Биз ҳужжати жойида бўлганларни кеча қўйиб юборганмиз. Бироқ хужжати бўлмаган уч фуқаро ҳибсда сақланяпти”, - деди Б.Жумаев.\nМаълумотларга кўра, қўлга олинган тўққиз шахс фаолияти тақиқланган “Ҳизб ут-таҳрир” гуруҳига аъзоликда гумон қилинган.


Чекка овулнинг депутат аёли | Ўзбекистон Халқ демократик партияси\n2020-10-29 12:10:04 699\nНасиба Милтикбаева Кенесовна — доимо ўзгалар ташвиши билан юрадиган инсон. У Бухоро вилоятининг чекка ҳудуди — Ромитан туманининг Қизилравот аҳоли масканида яшайди. Ростгўйлик, дадиллик, жонкуярлик каби сифатлар чеҳрасида намоён. Асосийси, вазмин кўринган чеҳранинг ортида қаттиққўлллик, ҳақиқатни айта олиш жасорати ҳам уйғун.\nЎз ишини тиббиёт соҳасидан бошлаган Насиба Милтикбаева айни дамда Ўзбекистон ХДПдан сайланган вилоят Кенгаши депутати. Хотин-қизларнинг яқин ҳимоячиси сифатида сиёсат майдонига отилиб чиққан опахон овулдошларининг манфаатини ҳимоялаш, мушкулини осон қилиш билан боғлиқ мақсадлари йўлида доимо изланишда. Опани суҳбатга чорлаб, бир неча савол билан мурожаат қилдим.\n— Насиба опа, ўзингиз ҳақингизда икки оғиз гапириб ўтинг...\n— 1970 йил 22 мартда Ромитан тумани, Қизилравот аҳоли пунктида зиёли врачлар оиласида туғилганман, — дейди суҳбатдошим. — 1977-1987 йилларда ўрта мактабда ўқидим. Ота-онам Қизилравот, асосан, чўл ҳудуди бўлганлиги ҳамда аҳолининг кундалик ҳаёти қўйчилик ва қорамолчиликни ривожлантиришга асослангани боис, ширкат хўжалигида ветеринар врач бўлишган. Отам шифокорлик касбига бўлган меҳримни кўриб, сен албатта врач бўласан, инсонларни даволайсан, дея ёшлигимдан айтиб эркалагани учунми, шу касбга меҳрим бўлакча бўлиб улғайдим. Мактабни битириб, шаҳодатномани қўлимга олган кунимоқ мен ҳам улар каби шифокор бўлмоқчи эканимни ота-онамга айтдим.\nДастлаб Охунбобоев номидаги тиббиёт билим юртини, 1995 йилда Самарқанд давлат тиббиёт институтини тугатиб, акушер-гинеколог мутахассислигини олдим. Оқ халат кийиб, шифокор бўлдим. Меҳнат фаолиятимни Бухоро вилояти туғруқхонаси интерна врачи сифатида бошлаганимга ҳам 25 йил бўлди. 1997 йилдан эса Қизилравот умумий даволаш бўлими акушер-гинеколог врачи сифатида фаолиятимни давом эттирдим. 1998-2007 йилларда ушбу маскан даволаш бўлими бош ҳакими лавозимида меҳнат қилдим. 2007 йилдан ҳозирга қадар Қизилравот қишлоқ врачлик пункти мудираси сифатида фаолият олиб бормоқдаман.\n25 йиллик меҳнат фаолиятимнинг ҳар бир довонида бепоён кенгликлар фарзандларининг ҳаёти мужассам. Чўл офтобида тобланган бағрикенг юртдошларимнинг ҳар бири юрагимга яқин. Айниқса, эндигина ишга келган пайтларим марказдан жуда узоқ манзилда жойлашган чўл ҳудудида шифокорлик нақадар керакли ва ҳаётбахш касб эканлигини англардим. Уйимиз кечаю кундуз ҳамма учун очиқ бўларди. Ҳатто кечалари ҳам одамлар ёрдам сўраб келарди. Ўша пайтларда ҳали оилаларда тиббий маданият шаклланиб улгурмаган, зирапча кирса ҳам, иситмаси чиқса ҳам, доктор излаб қоладиган дамлар эди. Қанчалаб инсонлар корига ярадим, қанчалаб оилаларнинг фарзандлик бахтига муяссар бўлгани гувоҳи бўлдим, қанчалаб одамларнинг дардини аритдим. Эҳ-ҳе, уларнинг ҳисоби йўқ.\n— Тиббиёт соҳасида сизни “қўли енгил шифокор” дея ҳурмат қилишади...\n— Шу ҳудудда тиббий маданиятни кўтариш, соғлом турмуш тарзини шакллантириш, оналик ва болаликни муҳофаза қилиш ишлари, халқнинг ижтимоий ҳимояга муҳтож катлами билан ишлаш, уларга ҳар томонлама ёрдам бериш депутатлик дастуримдаги режаларимдир. Қолаверса, бу режалар ҳаётий маслагим ҳам. Меҳнатларим муносиб рағбатлантирилиб, 2007 йилда “Соғлиқни сақлаш аълочиси” кўкрак нишони билан тақдирландим.\n— Депутатлик фаолиятингиз ҳақида сўзлаб берсангиз.\n— Депутатлик фаолиятим 2004 йилдан бошланган. “Шўрча” сайлов округидан 2004-2014 йилларда вилоят Кенгаши депутати сифатида фаолият олиб бориб, ҳудуд ривожига ўз улушимни қўшдим. 2019 йилги сайловда ҳам халқнинг ишончини қозониб, вилоят Кенгаши депутати бўлиш шарафига эришдим.\nМана, 16 йилдирки, халқ вакили сифатида улар орасидаман. Кўнглимга яқин бўлиб қолган одамларнинг дарду ташвиши, муаммолари ечими барчаси менинг гарданимда. Ҳар сафар сайловларда уларнинг менга нисбатан меҳр ришталари мустаҳкамланиб бораётганини дилдан ҳис этаман. Қувонарлиси, одамлар имкониятларимни, салоҳиятимни, меҳнатга лаёқатим ва сўзларим амалларга мувофиқлигига ишонишади. Овулимиз кичик, дўппидеккина, шу ерда туғилиб-ўсганим учун бу ернинг аҳолиси турмуш тарзи, яшаш шароити ва топиш-тутишини яхши биламан. Шу боисдан бўлса керак, уларнинг муаммолари ҳам менга таниш.\n— Ромитан тумани марказидан 265 километр узоқликда, Қизилқум кенгликлари бағрида жойлашган Қизилравот аҳоли масканида депутатлик фаолиятини олиб бориш қанчалик машаққатли эканлигини тасаввур қиляпман. Олис чўл ҳудудида халқ вакили бўлишнинг масъулияти ҳам залворли бўлса керак...\n— Дарҳақиқат, Қизилравот аҳоли масканида бугунги кунда 500 дан ортиқ юртдошимиз, асосан, чорвачилик ва деҳқончилик билан тирикчилик қилиб келади. Аҳолиси, асосан, қозоқлардан таркиб топган масканни янада обод қилиш, чўлни ватан тутганларнинг ҳаёт сифатини янада яхшилаш, улар турмушида дуч келаётган муаммо ва қийинчиликларни ўрганиш ва ҳал қилиш мен учун ҳамиша долзарб вазифа бўлиб келган. Айниқса, ижтимоий мададга муҳтож аҳоли қатламини қўллаб-қувватлаш, чўл шароитида нисбатан оғир ўтадиган куз-қиш мавсумига тайёргарлик кўриш бу ерда жуда муҳим масала ҳисобланади. Бунинг устига, пандемия шароитида аҳолини коронавирусдан ҳимоя қилиш, саломатлик масканимизда аҳоли соғлиғини сақлаш борасидаги ишларни янада жонлаштириш талаб этилмоқда. Аҳолида шикоят кўп, мурожаатлар кети узилмайди. Ечимини кутаётган муаммолар талайгина.\nБу йилги куз-қиш мавсуми аввалгиларига қараганда оғирроқ келиши таъкидланяпти. Пандемия билан боғлиқ қийинчиликлар, нарх-наво ошиши, муҳим истеъмол маҳсулотларига талаб кўпайиши ва бошқа омиллар бунга қўшимча равишда таъсир кўрсатади. Аҳолини мураккаб вазиятга тушиб қолишдан ҳимоялаш чораларини кўриш билан бирга, куз-қиш мавсумини беталафот ўтказиш талаб этилади.\nБу муҳим вазифаларни амалга ошириш, ҳудудда юзага келаётган муаммоли масалаларни ҳал этишга кўмаклашиш жараёнларида биз, депутатлар ҳар томонлама фаол бўлишимиз керак. Шахсан ўзим доимо ишимга виждонан ёндашаман. Тан олиш керак, депутатнинг югур-югури, ташвишлари кўп. Уйма-уй юриш, сайловчиларни тинглаш, муаммоларига елка тутиш, давлат идоралари эшигини такрор-такрор тақиллатишга тўғри келади. Зеро, халқ манфаати учун бундай ташвишлардан чўчимаслик, ҳаракатдан тўхтамаслик керак. Чунки, елкамизда халқ ишончини кўтариб юрибмиз.\nШаҳло БАҚОЕВА, журналист


Мутахассисларнинг таъкидлашича, сузиш соғлиқ учун энг фойдали спорт тури бўлиб, у билан мунтазам шуғулланиш ҳаётни узайтириши мумкин. Бу ҳақда Express.co.uk портали хабар берди.\n20 ёшдан 90 ёшгача 40 мингдан кўпроқ эркакни қамраб олган тадқиқот натижаларига кўра, сузиш билан шуғулланувчиларда ўлим хавфи даражаси югуриш ёки пиёда юриш билан шуғулланувчиларникидан 50 фоиз пастроқ бўлган. Тадқиқот иштирокчилари ортидан 32 йил давомида кузатув олиб борилган. АҚШнинг Жанубий Каролина университети профессори Стивен Блэр сузиш юрак-томир тизимининг жисмоний юкламаларга бардош бера олиш қобилияти -кардиореспиратор бардошлигини яхшироқ оширишини аниқлаган.\nОлимнинг таъкидлашича, бу спорт тури барча, жумладан сурункали касалликларга эга одамлар учун аъло даражада мос келади. Гарвард университети профессори Ай-Мин Ли эса сузишни артритдан азият чекувчи ёки руҳий ҳолатини яхшиламоқчи бўлганлар учун “аъло даражадаги машғулот” деб атаган.\nШунингдек, Гарвард университети олимлари сузиш билан мунтазам шуғулланиш юрак-томир касалликларидан ўлиш хавфини 41 фоизга камайтириши мумкинлиги ҳақидаги хулосага келишган. Бундан ташқари, сузиш жароҳат ва операциялардан кейин тикланаётганлар учун ҳам мақбул ҳисобланади.\nКоронавирусга қарши умрбод иммунитет шакллантириш имкони борми?


Ўзбекистон-Хитой: 10 та энг муҳим воқеа — ni hao | 你好\nИқболжон АБДУЖАББОРОВ . 04.12.2018 04.12.2018 . 1 178\nСайт ижодкорлари 2018 йилда содир бўлган ўзбек-хитой ҳамкорлигининг 10 та энг муҳим воқеаларини саралаб олди. Марҳамат улар билан танишинг:\n1.Ўзбекистон Республикаси Президенти Хитой раҳбари билан учрашув ўтказди\nПрезидент Шавкат Мирзиёев Циндао шаҳрида ўтган ШҲТ саммити доирасида Хитой Халқ Республикаси Раиси Си Цзиньпин билан учрашди.\n2.Абдулла Арипов Хитой Ҳукумати раҳбари билан учрашди\n12 октябрь куни Ўзбекистон Республикаси Бош вазири Абдулла Арипов Душанбе шаҳрида Хитой Халқ Республикаси Давлат кенгаши раҳбари Ли Кэцян билан учрашди.\nЛи Кэцян Хитой ва Ўзбекистон яхши дўст, яқин қўшни ва ҳар томонлама ҳамкор эканлигини таъкидлади. Икки мамлакатнинг дўстона муносабатлари қадим тарихга эга экани қайд этилган. Ўзбек-хитой муносабатлари тенглик ва ўзаро манфаат асосида ривожланиб келаётгани айтиб ўтилди.\n3.Хитой ва Ўзбекистоннинг етакчи тадқиқот марказлари ва ОАВлари вакиллари иштирокида халқаро симпозиум ўтказди\n2018 йилнинг 10 сентябрь куни «International Hotel Tashkent» меҳмонхонасида икки давлат тадқиқот институтлари ва ОАВ вакиллари иштирокида “Бир макон, бир йўл: Ўзбекистон ва Хитой тадқиқот институтлари ва ОАВлари ўртасида мулоқот” мавзусида халқаро симпозиум бўлиб ўтди. Тадбир “Тараққиёт стратегияси” маркази ва Хитой халқ дипломатия ассоциацияси билан ҳамкорликда ташкил этилди.\n4.Хитойнинг янги элчиси ЦЗЯН Янь Ўзбекистон Республикаси Президентига ишонч ёрлиғини топширди\n28 февраль куни Хитойнинг Ўзбекистондаги янги элчиси жаноб ЦЗЯН Янь Ўзбекистон Республикаси Президенти Шавкат Мирзиёевга ишонч ёрлиғини топширди.\nМамлакатимиз Президенти маросимда Хитой билан дўстлик ва кўп томонлама стратегик шерикликни изчил ривожлантиришдан мамнуният изҳор этди. Шавкат Мирзиёев деярли барча соҳаларда, жумладан, савдо-иқтисодий, сармоявий, инновацион, молиявий ва техникавий, транспорт ва алоқа соҳаларида ва бошқа соҳаларда ҳамкорликни чуқурлаштиришнинг кенг имкониятларини таъкидлади.\n5.Хитой ва Ўзбекистон ўртасидаги минтақалараро муносабатларнинг динамик ривожланиши\nБу йил Хитой ва Ўзбекистон ўртасидаги минтақалараро алоқаларнинг жадал ривожланиб бораётгани, икки томонлама ҳамкорликнинг истиқболли йўналиши бўлиб қолмоқда.\nЙил бошидан буён Ўзбекистоннинг 13 вилоятидан келган делегациялар Хитойни зиёрат қилдилар. Ўзбекистонга турли вилоятлар ва шаҳарлардаги 10 дан зиёд юқори мартабали делегациялар ташриф буюрди. Ташрифлар муваффақиятли ўтди ва жуда самарали бўлди. Ушбу келишувлар нафақат маҳаллий иқтисодиётнинг ривожланишига, балки минтақалараро ҳамкорликнинг улкан салоҳиятини ва бу йўналишдаги истиқболларни ҳам намойиш этади.\n6.«Тошкент-Андижон-Ўш- Иркештом -Қашғар» йўналиши бўйича илк автокарвон жўнади\nЯнги маршрутга катта қизиқиш асосан қисқа муддатда етказиб бериш билан боғлиқ. Агар илгари мавжуд йўлак бўйлаб юк Ўзбекистондан Хитойга 8-10 кун ичида этказиб берилган бўлса, янги маршрутга фақатгина 2 кун керак бўлади. Шу билан бирга, тезкор юк 24 соат ичида ҳам етказиб берилиши мумкин.\nБунга қўшимча равишда транспортнинг нархи ҳам муҳим омил ҳисобланади. Контейнерларни ташиш учун тарифларнинг мослашувчан ва ошкора тизими ва гуруҳли юклар ҳар бир партияни етказиб бериш учун 300 дан 500 долларгача тежаш имконини беради. Умуман олганда, бу йилига 2,5 миллион долларга тушадиган харажатларни камайтириш имконини беради.\n7.Тошкентда Конфуций институтининг янги биноси очилди\nИнститут Политехника коллежининг биносига кўчиб ўтди ва ҳозирда бутун қаватни эгаллайди. Хитой тилини ва маданиятини ўрганишни истаган ёшлар учун катта имконият. Бугунги кунда Ўзбекистоннинг минглаб ёш ўғил ва қизлари “Чин ўлка”да ўқишади, у ерда касб эгаллашади, икки мамлакатнинг қўшма лойиҳаларида қатнашишади.\n«Ўзбекистон Президентига Конфуций институтини қабул қилиш учун ажойиб жой ажратгани учун мамлакатларимиз ва халқларимиз ўртасидаги маданий-гуманитар алмашинув янада тобора кучайиб бораётгани учун миннатдорчилик билдираман, бу бизнинг халқларимиз бир-бирларини билишни истаган ҳамкорлигимиз даражасини кўрсатади», — деди элчи ЦЗЯН Янь.\n8.«Ўзбекистон-Хитой дўстлик боғи»да боғча очилди\n18 март куни Хитой Халқ Республикасининг Ўзбекистондаги Фавқулодда ва мухтор элчиси ЦЗЯН Янь. Сирдарё вилоятидаги Хитой-Ўзбекистон дўстлик боғида ўтказилган Наврўз байрами муносабати билан ташкил этилган тадбирда иштирок этиб, Хитой-Ўзбекистон дўстлик боғчасининг очилиш маросимида иштирок этди.\n9.Биринчи марта Хитой Халқаро сайёҳлик ярмаркасида иштирок этди ва «Гўзал Хитой» тақдимотини ўтказди.\n3-5 октябр кунлари Хитой давлати «Ипак йўли туризми» халқаро туризм кўргазмасида иштирок этди ва «Гўзал Хитой» тақдимотини ўтказди. Тақдимот Хитой Халқ Республикасининг Ўзбекистондаги элчихонаси ва Остонанинг Хитой Туризм идораси ҳамкорлигида ташкил этилди.\nХитой қизил чироқлари, пандалар, театр маскалари ва бошқа элементлар. Хитойнинг диққатга сазовор жойлари, шаҳарлар ва ошхоналар ҳақидаги расм ва видеолар кўплаб меҳмонларни жалб қилди. Тақдимотда Хитой ва Ўзбекистонда бой туристик ресурсларга ва ҳамкорликнинг улкан салоҳиятига юксак баҳо берилди ва икки мамлакатнинг сайёҳлик соҳасидаги ҳамкорликни янги босқичга кўтаришга тайёрлигини билдирди.\n10.Тошкентда “Хитой модаси куни” бўлиб ўтди\nЖорий йил 22 ноябрь куни Тошкентдаги Модалар ҳафталигида Хитой дизайнерларининг тўплами намойиш этилди. Классик ва замонавий услубларни бирлаштириб, Хитой либосларининг бутун гўзаллиги томошабинлар олдида очилди.\nАввалги мақола | 上一篇文章 “Бир макон-бир йўл” лойиҳаси ҳақида биласизми?\nКейинги мақола | 下一篇文章 Мен билмаган Хитой харитаси


С начала работы biznes-daily.uz 7 519 712\nЖорий йилнинг 6-10 ноябрь кунлари “Тошкент” республика фонд биржаси савдоларида 7 та акциядорлик жамиятининг қимматли қоғозлари билан 26 та битим қайд қилиниб, 19,4 млн. дона акция 1,0 млрд. сўмга сотилди. Таҳлиллар жами савдо айланмасининг 99,4 фоизи тижорат банкларининг қимматли қоғозлари билан амалга оширилган битимлардан иборат бўлганини кўрсатди. Энг йирик битим 6 ноябрь санасида “Turkiston” ХАТБнинг 394,4 минг дона акцияси билан 394,4 млн. сўм миқдорида тузилди.\nТузилган битимлар сони бўйича етакчиликни “Olmaliq KMK” АЖ эгаллади. Ҳафта давомида ушбу жамиятнинг 662 дона акцияси билан 2,7 млн. сўмлик 8 та битим амалга оширилди.\nҲафта давомида савдо айланмаси ҳажми юқори бўлган эмитентларни “Turkiston” ХАТБ (ҳафталик савдо айланмасининг – 87,8 фоизи) ва “Ipak Yo’li” АТБ (11,5 фоизи) ташкил этди. Савдо айланмасининг 99,3 фоизи уларга тегиш¬ли бўлди.\nРеспубликамизнинг 4 та ҳудудида жойлашган листинг компаниялари қимматли қоғозлари билан ҳам савдо битимлари имзоланди. Биржа битимларининг энг юқори ҳажми Тошкент шаҳридаги (99,4 фоиз) акциядорлик жамиятлари ҳисобига тўғри келди.\nҚимматли қоғозларнинг номинал нархига нисбатан юқори даражадаги фарқ иккита акциядорлик жамиятининг акциялари билан тузилган савдо битимларида кузатилди.\n“Amubuxorokanalqurilish” акциядорлик жамияти бир дона акциясининг савдо кунидаги биржа нархи 2000 сўмдан иборат бўлди. Акциянинг номинал қиймати эса 1000 сўм. “Olmaliq KMK” акциядорлик жамияти бир дона акциясининг номинал қиймати 3914 сўм бўлиб, унинг савдо кунидаги биржа нархи 4380 сўмга кўтарилди.\nҲафтада инвесторлар тоифасига кўра, биржа савдоларида жисмоний шахс¬лар фаоллиги кузатилиб, тузилган умумий битимлар ҳажмининг 99,5 фоизи айнан улар ҳиссасига тўғри келди. Таҳлилларга кўра, инвестор сифатида жисмоний шахслар банклар (99,4 фоиз) акцияларига энг кўп қизиқиш билдиришган.\nФонд биржасида йил бошидан буён 73,9 млрд. сўмлик 2143 та савдо битими қайд қилинди. Ушбу даврда биржа савдоларида 88 та эмитентнинг 1,3 млрд. дона қимматли қоғози сотилган.


Америка Сенати раҳбари Дональд Трампни провокаторликда айблади… - 9 Января 2020 - www.SheJoT.CoM\nГлавная » 2020 » Январь » 9 » Америка Сенати раҳбари Дональд Трампни провокаторликда айблади…\n— Америка ҳам, дунёнинг бошқа давлатлари ҳам урушни хоҳламайди, — деди Пэлоси. — Биз барчамиз тинчлик тарафдоримиз. Эронга мурожаат этиб, бу ҳужумлар тўхтатилишини сўрашимиз лозим. Аммо Трамп жаноблари буткул бошқа иш қилмоқда. У йўқ жойдан жанжал қидирмоқда. Ахир, бу жанжалда, қонли тўқнашувларда бизнинг фарзандларимиз, ака-укаларимиз ҳалок бўлмоқда. Нега президент масаланинг шу жиҳатларига эътибор қаратмайди?..\nАслида Трампнинг Эронга нисбатан қўллаган сиёсатидан фақат Пэлоси хоним норози эмас. Пентагон раҳбарлари ҳам совуқ урушга қарши. Улар ҳам тинчлик тарафдори. Бироқ Дональд Трамп ҳозирча уларга қулоқ тутишни истамаяпти. Ишқилиб охири бахайр бўлсин!


Ноябрдан алкоголли маҳсулотлар нархи оширилиши назарда тутилмоқда | NORMA.UZ\nҚҲТБТ порталида алкоголли маҳсулотларни улгуржи ва чакана сотиш учун янги энг кам нархлар таклиф этилаётган ҳужжат лойиҳаси жойлаштирилди.\nҲозирги пайтда спиртли маҳсулотлар Молия вазирлиги ва ДСҚнинг ҳужжатида (рўйхат рақами 3107, 28.12.2018 йил) белгиланган нархлар бўйича сотилмоқда. Бироқ 1 ноябрдан бошлаб алкоголли маҳсулотларнинг энг кам улгуржи ва чакана қийматини ўртача 8,6%га ошириш таклиф этилмоқда.\nАлкоголли маҳсулотларга белгиланган амалдаги ва таклиф этилаётган бошланғич нархларни режалаштирилаётган ошириладиган фоиз кўрсатилган ҳолда солиштирма жадвалдан қаранг.\nАлкоголли маҳсулотнинг номи\nИшлаб чиқарувчи корхоналарнинг энг кам улгуржи сотиш нархи\nтайёр маҳсулотнинг 1 литри учун сўмда


ДЕПУТАТ ВА ЁШЛАР - Ўзбекистон овози газетаси\nЎзбекистон Халқ демократик партияси Фарғона вилоят кенгашида депутат ва ёшлар учрашуви ўтказилди. Унда Олий Мажлис Қонунчилик палатаси депутати, партиямиз фракцияси аъзоси Бахромжон Обиджонов, вилоят партия кенгаши ходимлари ва ёшлар иштирок этди.\nДавра сухбати давомида йигит-қизлар амалга оширмоқчи бўлган лойиҳалари хусусида гапириб, депутатдан маслаҳатлар сўрашди. Шунингдек, мулоқот жараёнида «Yoshlar — kelajagimiz» Давлат дастури мазмун-моҳияти, янги қабул қилинаётган қонунлар юзасидан фикр-мулоҳазалар билдирилди.\n— Бундай жонли тадбирлар биз ёшлар учун жуда фойдали бўлмоқда, — дейди халқ депутатлари Риштон туман Кенгашидаги ЎзХДП гуруҳи аъзоси Шоҳрух Ўктамов. — Ўзим ҳам депутатлик фаолиятим учун жуда зарур маълумотларга эга бўлдим. Келгусида маҳаллий Кенгашлар депутатларини ёшлар билан янада яқинлаштириш, уларнинг ўзаро ҳамкорлигини кучайтириш мақсадида шундай учрашувлар ўтказишни режалаштирдим.\nЎзбекистон ёшлар иттифоқи Фарғона вилоят кенгаши қошидаги «Ёш сиёсатчилар» клуби аъзоси Моҳидил Қурбонова партия фаолияти, унда ёшларнинг иштироки ҳақида тўхталди.\n— Партиямиз фаолиятини тарғиб қилиш, аъзолари сонини ошириш ва фаол ёшларнинг партия сафларида бўлиши масаласига алоҳида эътибор қаратишимиз зарур, — дейди у. — Биз «Ёш сиёсатчилар» клуби аъзолари партиянинг Марказий Кенгаши нашри ҳисобланган «Ўзбекистон овози» газетасини мунтазам ўқиб борамиз. Унда ўз мақолаларимиз билан иштирок этишни истаймиз. Газетада ёшларнинг фикр-мулоҳазалари, таклиф ва ташаббусларига янада кенгроқ ўрин берилишини жуда хоҳлар эдик.\nУчрашувда сўз олганлар истеъдодли йигит-қизларни қўллаб-қувватлаш, банд бўлмаган ёшларни меҳнат бозорида талаб юқори бўлган мутахассисликлар ва бизнес юритиш кўникмаларига ўқитиш яхши самара беришини таъкидлашди. Шунингдек, учрашувда ёшлар ўртасида ҳуқуқбузарлик ва жиноятчиликнинг олдини олиш, адашганларни тўғри йўлга қайтариш масаласида ҳам фикр алмашинилди. Бунда асосан йигит-қизлар бандлиги, вақтини мазмунли ўтказиш зарурлиги таъкидланди.\nУчрашув ўзаро савол-жавоб, самимий мулоқот руҳида ўтди.


Андишанинг оти нима? – Jurnalist\nАндишанинг оти нима?\nR S2019-12-04T05:36:04+05:004 Dekabr, 2019|Ҳафта мақоласи|\nҚўшнининг томорқасига сув бизникидан ўтади. У томорқа суғорса, хавотиримиз ортади. Сабаби, унинг ери бироз баландроқ. Шундан унинг томорқаси сув ичгунча, бизники кўллаб кетади.\nАйниқса, охирги сафар ёмон бўлди. Қўшнимиз ариқни беркитишни унутган чоғи, эрталаб қарасак, торморқамиз шолипояга айланибди. Уч-тўрт кун олдин экилган помидору булғор қалампирлари сув ўтларидек чайқалиб турарди.\nЎзимни тутиб туролмадим:\n— Ахир қачонгача давом этади бу?\nШахт билан қўшнимизникига чиқиб кетаётган эдим, отам тўхтатди:\n— Қўй, болам, девор-дармиён қўшни бўлсак, орага совуқчилик тушмасин. Янаям, айб ўзимизда. Икки мошин тупроқ тўксак, ҳеч нарса бўлмасди. Сув бир-икки кунда тортиб кетади. Кўчатларни бошқатдан экамиз.\n— Нега энди айб бизда бўларкан? Томорқасига бошқа ариқ очсин.\n— Шаҳарда яшаб, андишани унутиб қўйибсан, чоғи. Битта ариқни деб кўздек қўшничиликка путур етказмоқчимисан? Одамлар нима дейди?\nОтамнинг авзойини кўриб, шаштимдан тушдим. Лекин «шаҳарда яшаб, андишани унутиб қўйибсан» деган гапи миямга ўрнашиб қолди. Наҳотки, шундай бўлса? Рост, пойтахтда яшаётганимга бир неча йил бўлди, аммо андишасизлик кўчасига кирмадим. Гоҳида сотувчи арзимас қайтимни бермаганида, андишага бориб баъзиларга ўхшаб, тийин-тийинигача қайтаришни талаб қилмайман. Ижара уйнинг эгаси тез-тез ижара ҳақини ошириб турганида ҳам, андишага бориб талашиб-тортишмайман. Қўшним кунда-кунора телефондан фойдаланиб, «межгород»нинг пулини отнинг калласидек қилиб кетади-ю, мен андишага бориб ўзим тўлаб кела қоламан.\nУнда отам нега бундай деди? Наҳотки, ўзгарган бўлсам? Одамнинг ўзига билинмаса керак-да.\nЭрталаб ишга кетаётсам, пастки қаватда яшовчи бир қария тўхтатиб:\n— Журналистсан-а? — деди тўсатдан.\n— Ҳа, нима эди? — сўрадим ажабланиб.\n— Унда эшит, ё замон ўзгарди, ё одамлар бошқача бўлиб кетди. Ҳув анави, биринчи подъездда кекса бир кампир яшайди. Бир ой олдин чоли бандаликни бажо келтирди. Куни кеча кампирим ҳол сўраб кирса, бетоб ётганмиш. Сабаби, уч кун бурун судга чақириқ қоғози ташлаб кетишибди.\nБу қария нима демоқчилигини англолмай, соатимга қараб қўйдим.\n— Шошма, борасан ўша ишингга. Дунёда оқибат қолмабди. Тўғри, ҳозир бироз қийинчилик бўлаётгандир, аммо биз кўрган оғир кунлар олдида булар ҳеч гап эмас. Ҳей, одам боласининг бу қадар паст кетишини биринчи марта кўришим.\nНима демоқчи ўзи бу чол. Нега бу гапларни менга айтяпти?\n— Кечирасиз, шошиб турувдим…\n— Тўхта, ишинг қолиб кетмайди. Қари бир кампирни нега судга чақиришади, биласанми? Билмасанг, билиб қўй. Уни ўғли судга берганмиш. Бу кўрнамак бир йил олдин аллақандай аёлга илакишиб, икки боласи билан хотинини ташлаб кетганди. Шу чоққача қорасини кўрсатгани йўқ. Отаси ўлган куннинг эртасига йиғлаб-сиқтаб келиб қолди. Лекин кампир уйга киритмади. Сенга айтсам, уй чолнинг номида эди. Кампир шу уйни келинига расмийлаштирмоқчи. Номард ўғил бундан хабар топиб, бир ҳафта олдин келиб жанжал қилиб кетди. Ёлғиз меросхўр эмиш. Кампир бир амаллаб қувиб солибди. Нобакор ўғил эса судга бераман, барибир, уй менга қолади, дея чиқиб кетибди.\nҲой, сен менга айт, қайси замонда яшаяпмиз ўзи? Ўғил ўз туққан онасини судга бериб ўтирса-я! Уят, ор-номус, андиша дегани қолдими ўзи? Отасининг гўрига бир сиқим тупроқ ташлашга ярамаган аблаҳ қайси юз билан мерос талашади, тушунмайман. Бу кунидан ўлгани яхшимасми? Сен шуни ёз, савобга қоласан. Энди бор, боравер. Юрагим ўйнаб кетяпти.\nТурган жойимда тарашадек қотиб қолдим…\nАлҳол, давлат идорасида ишлайдиган танишимнинг машинасига чиқиб қолдим. Суҳбат асносида маошимни сўраб қолди. Айтдим.\n— Ўҳў, мендан икки баробар кўп оларкансан. Бизники бензинга ҳам етмайди.\nТушунмадим. Бу кишим маоши камлигидан нолияптими ёки…\nТўғриси, бировни ғийбат қилганни ёқтирмайман. Замон тадбиркорники, ишбилармонники. Ақлини ишлатиб, пулни пулга уриштириб даромад топаётган, шунга яраша данғиллама иморат солиб, алламбало машина минаётганлар қандини урсин. Аммо бу кишим на тадбиркор эмас: бир курсининг эгаси, холос. Бироқ йилда бир машина алмаштиради, ҳовлисида кунда-кунора қориндор «акахон»ларини йиғиб зиёфат беради. Шу танишимнинг қўл остида ишловчи қўшним бир йилдан буён кичик ўғлига уч ғилдиракли велосипед олиб беролмайди-ю, бу жаноб эркатой қизининг туғилган кунига «Спарк» совға қилиб турса, одамга алам қиларкан.\nРаҳбарлик курсисига ўтириб олиб, ўзидан ўзгани ўйламайдиган, сиркаси сув кўтармайдиган бундай корчалонларга деярли ҳар куни дуч келамиз. Фақат ҳеч ким лом-мим демайди. Чунки у қайси биримизнинг қўшнимиз, бошқа бировнинг маҳалладоши. Андишага борамиз-да.\nАжойиб табиатли халқмиз. Чиройли урф-одатларимиз бор. Ва ниҳоят, ҳайрон қоларли даражада андишали одамлармиз. Бизда бу одат миллийлик даражасидаги оддий ҳолат каби қабул қилинади.\nФақат яхшини яхши, ёмонни ёмон дейишга ҳам ўрганишимиз керакка ўхшайди…\nКуни кеча уйга қўнғироқ қилгандим. Уйдагиларнинг айтишича, қўшнимизнинг ўғли томорқамизга икки машина тупроқ тўкиб кетибди…\nФИДОЙИЛИК ШАВҚИ – ЖАМИЯТ ЭВРИЛИШИНИНГ БИРИНЧИ ШАРТИ\nМетро бекатидаги тирбандлик мақсад чиндан ҳам йўловчиларга қулайлик яратишми ёки…\nХалқнинг кўнглига ваҳима солаётганлар Вакцина нима эканини билишадими?\n“ГАЗЕТАНГИЗГА ОБУНА БЎЛМАЙМИЗ” ёхуд икки ўт орасидаги одамлар\n21 Iyul, 2021\nЎТКИР РАҲМАТ САБОҚЛАРИ\nЖурналист Қодиржон АБДУКАРИМОВ 75 ёшда\nУстоз журналист ташаббуси\nГулистон давлат университетида – “Қабул- 2021” мавзусида матбуот анжумани бўлиб ўтди\n«Виждон эркинлиги ва диний ташкилотлар тўғрисида»ги Қонуннинг мазмун-моҳияти ва аҳамияти хусусида матбуот анжумани ўтказилди\nIyul 2021 (36)


Ироқдаги сўнгги воқеалар\n17 январ 2021, Тошкент вақти: 17:18\nИроқдаги АҚШ ҳарбийларига ва улар билан ҳамкорлик қилганларга қарши тажовузлар давом этмоқда деб ëзади Озодлик муҳбири Валентинас Мите. 22 сентябр тонгида юз берган воқеа ҳам бундан далолат бермоқда. Ҳудкуш-ҳайдовчи Бағдоддаги БМТ штаби ëнида ўз машинасини портлатиб юборди. Оқибатда бир ироқлик қўриқчи ҳалок бўлди 17 киши жароҳатланди.\nИроқдаги АҚШ ҳарбийлари вакили Шон Кирлей воқеани шундай тасвирлайди:\n"Бомба портлаши оқибатида Ироқ ҳавфсизлик ҳизмати ҳодими ҳалок бўлди. Қолганлар жароҳат олди. ва тибббий ëрдам кўрсатиш учун жўнатилди. Коалиция кучлари ва маҳалий ҳавфсизлик ҳизмати ҳодимлари ҳудуд ҳавфсизлигини таъминлашди. Бомба БМТ биносидан 250 метр нарида портлади".\nКейинчалик БМТ вакиласи Антония Прейдла БМТнинг юқори мартабали мулозими Кевин Кеннедей баëнотини ўқиб эшиттирди. "Ироқ ироқликлар аҳволини яҳшилаш мақсадида фаолият олиб бораëтганлар учун ҳам ҳавотирларга тўла ҳарбий ҳудуд эканлигигини содир бўлган воқеа яна бир марта тасдиқлади", - дейилади баëнотда.\nКейинги воқеалар БМТ 19 августдаги портлашдан бир ой ўтиб ҳам тажовузлар учун нишон бўлиб қолаëтганини кўрсатди. Эслатиб ўтамиз 19 август куни БМТнинг Бағдоддаги штаби портлатилиши оқибатида 22 киши қурбон бўлганди. Қурбонлар орасида БМТнинг Бағдоддаги миссияси бошлиғи ҳам бор эди. Кейинги кунларда Ироқда тажовузлар тез тез рўй бераëтганлигини кузатиш мумкин. шанба куни номалум шаҳслар Ироқ бошқарв кенгаши аъзоси Оқила Ал Ҳошимийга қарши ўқ узиб¸ уни ярадор қилишганди. Бу Ироқ бошқарув кенгаши аъзосига нисбатан қилинган биринчи тажовуз бўлди. Оқила Ал Ҳошимий БМТда Ироқ элчилигига номзодлардан бири эди. Ироқ бошқарув кенгаши раҳбари Аҳмад Чалабий тажовузларда Саддам Ҳусайн режими қолдиқлари қўли борлигини айтади. Форс кўрфази мамлакатлари бўйича таҳлилчи Жереме Бинни бундан олдин ҳам бошқарув кенгаши аъзолари учун жиддий таҳлика мавжуд бўлганлигига эътибор қаратади.\n"Бакир Ал - Ҳакимга алоқаси бўлган тузилмаларга ҳужумлар илгари ҳам бўлган .Униннг акаси кенгаш аъзоси бўлганди. Аммо менимча ҳозирги ҳужум бошқарув кенгаши аъзосига тўғридан тўғри қилинган биринчи суиқасддир.Бу жиҳатдан вазият ëмонлашмоқда."\nШиа раҳнамоси Муҳаммад Бакир Ал Ҳаким ўтган ой Нажаф шаҳрида бомба портлаши оқибатида ҳалок бўлганди. Шиа раҳнамаосининг акаси Абдул Азиз Ал Ҳаким бошқарув кенгаши аъзоси. Шиа раҳнамоси тарфдорлари ҳавфсизликни тамъминлай олмаган АҚШ ҳарбийларини танқид қилишганди.\nАммо Жереме Бинни бошқарув кенгаши аъзолари ҳавфсизлигини таъминлаш ҳар дойим ҳам АҚШ ҳарбийлари қўлидан келавермаслигини айтади:\n”Айрим одамлар ўзларини АҚШ бошчилик қилаëтган коалиция қўшинлари билан яқин алоқада кўришларини ҳоҳлашмайди. шу боис уларни америка маҳсус кучлари қўриқлашини ҳам исташмайди.”\nБинни Ироқда рўй бераëтган жиноятлар умидсизлик дарëсига қуйилаëтган ирмоқлардан бири эканлигини айтади.Жиноятчиларнинг собиқ режим гумашталари билан тил бириктирганлиги уларга қарши курашни янада қийинлаштирмоқда дейди Бинни.


Ўзбекистон Ёзувчилар уюшмаси аъзоси, шоир ва ёзувчи Боқий МИРЗОнинг навбатдаги китоби қўлингизда. Адибнинг изланувчанлиги бу сафар ҳам яхши самара берган. Теша тегмаган, ҳозирга қадар деярли ёзувчилар журъат этмаган мавзу – бева аёлнинг қисмати, унга бўлган муносабат, унинг кечинмалари, хато ва фожеалари қаламга олинган, муаллиф қисса мақсадини кутилмаган сюжетлар, ҳаётий мисоллар асосида очиб беришга интилган ва эришган.\nМинглаб одамлар хорижга бориб ишлаб келяпти, бирмунча вақт Ватандан йироқда, унинг нафасини, юртдошларини соғиниб яшаяпти. Аммо бундан муҳим – баъзида ҳақоратли қийинчиликларга, кези келса, камситиш ва ҳақсизликларга учраб ғурури топталмоқда. Шарқона тарбия топганларнинг иродаси букилмаса-да, оғир қийинчиликларни бошдан кечиришга мажбур бўляпти. Арзимаган пулни оғир меҳнат, қадрсиз заҳмат эвазига топаётганларини кўриб, тақдирига ачинасиз. “Одам савдогарлари” кирдикори билан танишиб, ғазабингиз аланга олади. Юрт муҳаббати, ўзбекона самимият ва ҳалоллик, бир-бирининг тақдирига ачиниш туйғуси уларни бирлаштириб, юрт сари етаклаб келади. Китобни ўқиганлар Ўзбекистон деган жаннатмакон юртни янаям севиб қоладилар, барча истеъдоди, юрак ва билак кучини Ватан равнақига сафарбар этишни юракка тугадилар.


Гап шундаки, ана шу оддий тупроқ керакли элементлар қўшилиб ишлов берилгач, ҳаводаги азотни ютиш хусусиятига эга фойдали ўғитга айланади. Айни чоғда у азот моддасини “қайта ишлаб”, уни ўсимликка енгил ҳолатда етказишни таъминлайди. Препаратнинг ҳеч қандай салбий таъсири йўқ. Инсон соғлиғи учун мутлақо зарарсиздир.\n— “Ер малҳами” экинни бир вақтнинг ўзида ҳам азот, ҳам фосфор ва калий ўғити билан озиқлантиради, — дейди хусусий корхона раҳбари Қудратилла Ботиров. — Натижада ортиқча харажат ва вақт тежалади. Қолаверса, ўсимлик ривожини 10-15 кунга тезлаштиради ҳамда ҳосилдорликни 5-20 центнергача оширади. Яна бир жиҳати, ушбу ўғит қўлланилганда, экиннинг касалланиши, айниқса, занг ва илдиз чириши кам кузатилади. Ҳосил таркибида эса “В” гуруҳидаги дармондорилар миқдори кўпаяди.\nАйтиш лозимки, хусусий корхона томонидан тайёрланган “Ер малҳами” ўғити синовдан муваффақиятли ўтди.\nМазкур рукндаги бошқа мақолалар: « Изланувчан ҳунарманд\tРавон йўллар — фаровонлик белгиси »


Ҳиндистонда 35 минг мухлис Матерацци жамоасига қарши ўйинда Зидан ниқобида ўтиради\n21:26 / 11.11.2016\nҲиндистоннинг «Керала Бластерс» жамоаси мухлислари Ҳиндистон суперлигаси доирасидаги ўйинга Франция терма жамоасининг собиқ футболчиси Зайнидин Зидан юзи тасвирланган ниқоблар таққан ҳолда келишади.\nИспаниядаги Marca нашрининг ёзишича, «Керала Бластерс»нинг 35 минг мухлиси италиялик собиқ ҳимоячи Марко Матерацци бошқарувидаги «Ченай Титанс» жамоасига қарши ўйинда Зидан ниқобларида ўтиришга қарор қилишган.\nНашрнинг ёзишича, шу тариқа «Керала» мухлислари 2006 йилги жаҳон чемпионати финалида, Италия ва Франция терма жамоалари ўртасидаги учрашув вақтида рўй берган воқеани ёдга олишмоқчи.\nЎшанда Зидан Матераццига бош билан зарба бериб, уни қулатган ва қизил карточка олиб майдонни тарк этганди. Бир неча йиллар ўтиб, Матерацци ўшанда француз футболчисининг жиғига атайлаб текканини тан олганди.\nШу йилнинг июлида Марко Матерацци ҳодиса тафсилотларини баён қилди. Унинг тан олишича, Матерацци унинг синглиси исмини айтиб ҳақоратлаганидан кейин Зидан унга ҳамла қилганди.\nМатерацци Зидан ниқоби\nҒурури осмон Зиданнинг Матераццини «қулатгани»га 10 йил бўлди


Ўзбекистонда Тожикистон маданияти кунлари ўтказилади\n30 октябр 2020, Тошкент вақти: 04:30\nТожикистон делегацияси Ўзбекистонда тожик маданияти кунларини ўтказиш учун Тошкентга йўл олди. Тожикистон маданият вазирининг биринчи ўринбосари Ибодулло Машрабов бошчилик қилаётган делегация таркибига 44 нафар санъат устаси кирган.\nМаданият кунлари доирасида Тошкент кинотеатрларида тожикистонлик режиссёрлар олган иккита бадиий фильм ва бир қатор ҳужжатли фильмлар намойиш этилади.\nШунингдек, Ўзбекистон пойтахтида тожикистонлик муаллифларнинг китоб кўргазмаси, шунингдек, "Замонавий Тожикистон" фотокўргазмаси ҳамда тожик ҳунармандларининг кўргазмаси ташкил этилиши айтилмоқда.\nТожикистон маданияти кунлари 11 октябрь куни Тошкентдаги Алишер Навоий номли Давлат академик театрида бўлиб ўтади.


Путин Тожикистонга қўшимча ҳарбий техника етказиб берилишини маълум қилди - Bugun.uz\nПутин Тожикистонга қўшимча ҳарбий техника етказиб берилишини маълум қилди\n10:41 | 28-12-2021\nРоссия президенти Владимир Путин Афғонистондаги вазият фонида мамлакат чегараларини мустаҳкамлаш ва хавфсизликни таъминлаш учун Тожикистонга қўшимча ҳарбий техника етказиб берилишини маълум қилди. Бу ҳақда «РИА Новости» хабар берди.\nМаълум қилинишича, Санкт-Петербургда Тожикистон президенти Эмомали Раҳмон билан музокаралар чоғида Путин тожик–афғон чегарасидаги вазиятдан хавотирда эканини айтган.\n«Биз Тожикистон мудофаа қобилиятини мустаҳкамлаш бўйича фаол ишлаяпмиз. Сўнгги пайтларда келишувимиз асосида Тожикистон қуролли кучларини мустаҳкамлаш, мамлакат ҳар қандай таҳдидларга самарали қарши туриши учун зарур қурол-яроғ ва техника етказиб бериш амалга оширилди», — деган Путин.\nМаълумот ўрнида, Россия Тожикистонда 201-ҳарбий базасидаги транспорт экипажларига «Т-72Б3М» танклари ва бошқа мудофаа воситаларини топширганди. Маълум қилинишича, яқин келажакда танк бошқарувчиларини ҳам кенг кўламли қайта тайёрлаш кутилмоқда. Улар янги русумдаги жиҳозлар, шунингдек, ҳайдовчилик ва ўқ отишни ўрганиш бўйича ўқитилади. Бундан ташқари, янги танклар 201-ҳарбий базанинг турли хил машқларида қатнашади.\nГенерал-полковник Александр Лапиннинг сўзларига кўра, Россиянинг Тожикистондаги ҳарбий базасида комплекс чора-тадбирлар амалга оширилмоқда, бу объектдаги жанговар тайёргарлик даражасини ошириши керак. Маълумот учун, Тожикистонда жойлашган 201-ҳарбий база Россиянинг ўз чегарасидан ташқаридаги энг йирик ҳарбий объектидир. У икки шаҳарда — Душанбе ва Бохтарда жойлашган.\nАввалроқ Россия Марказий Осиёдаги 2 давлатга янги алоқа тизимини жойлаштириши маълум қилинганди.


“Замдекан” тажовуз қилгани айтилган талаба қизнинг аҳволи қандай? | Qalampir.uz\n“Замдекан” тажовуз қилгани айтилган талаба қизнинг аҳволи қандай?\nЖамият\t17 Ноябрь 19:27 35297\nЖорий йилнинг 27 октябрь куни ижтимоий тармоқларда Тошкент давлат педагогика университети декан ўринбосари 3-курсда ўқувчи талаба Муштарий Комиловага тажовуз қилиб, ниятига етолмагач, уни деразадан итариб юборгани ҳақида хабарлар тарқалди. Кейинроқ воқеа 18 октябрь куни содир бўлгани ойдинлашди. ССВ талаба қиз оғир аҳволда шифохонага ётқизилгани ҳақида маълумот берди.\nВоқеага қарийб бир ой тўлганида QALAMPIR.UZ журналисти Муштарий Кoмилованинг онаси Дилдора Комилова билан телефон орқали боғланиб, талаба қизнинг бугунги ҳолати ҳақида маълумот олди. Унинг айтишича, қизнинг аҳволи яхшиланган.\n“Анча яхши, қониқарли ҳолатда. Бугун шифохонадан чиқдик. Муштарийга корсет тақилди, энди бир ой уйда муолажаларни давом эттиради”, дейди Дилдора Комилова.\nУ тергов ҳаракатлари ҳақида ҳам маълумот бериб, Муштарий Кoмилова таҳсил олаётган факультет деканати томонидан қизига тазйиқлар бўлмаяптими, деган саволга жавоб берди.\n“Тергов иши 2 ой давом этар экан. Биз томондан ҳамма нарсани суриштириб бўлишди. Энди у тарафда суриштирув қилишмоқда. Факультетида “Ўзи шунақа эди, бошқа эди”, деб гап тарқатишди. Лекин университетнинг ётоқхонасида ишлайдиган ходимнинг айтишича, у кишининг ўзи шундай экан. Ётоқхонадаги қизларни ҳам бошини айлантириб юрган экан. Ҳозир шу асосида ҳам тергов ҳаракатлари давом этмоқда. Қизим ҳали юрмай, икки ой шу тарзда ётиши керак экан. Бир ойдан сўнг шифохонадан чиқиб кетсак, яна бир ой уйда ҳам ётиши керак. Тош суягидаги учта жойи синган. Озгина мураккаброқ жой экан, шу сабабли ётиши керак дейишди”, дейди талабанинг онаси терговнинг бориши ҳақида.\nУ сўзида давом этиб, терговчилар шифохонага ҳам келиб тергов ўтказишганини, воқеа юз берган хонадаги дивандан қизининг сочи толалари топилганини қўшимча қилди.\n“Воқеа бўлган жойда сочидан тортиб диванга ётқизганда соч толалари қолган экан. Шу сабабли солиштириш учун сочи ва қонидан экспертизага олиб кетишди. Экспертиза натижаларини кутишаётган экан. Муштарий оёққа турганидан кейин суд бўлар экан. Воқеа ОАВда эълон қилинганидан кейин бир икки кун университет ректори келган эди. “Ёрдам керак бўлса”, деб телефон рақамини ҳам ташлаб кетганди. Лекин, ўшандан бери ўқитувчилари ҳам, ректор ҳам, ҳеч ким келгани йўқ. Ўқиш бўйича ўзим телефон қилиб, “Оралиқларини кейин топширса ҳам, бу икки ойни онлайн таълим қилиб беринглар”, деб айтдим. Ҳозиргача натижа йўқ. Шу вақтгача шифохонада бўлганим сабабли университетга бора олмадим. Энди бориб, онлайн таълим масаласини гаплашаман. “Замдекан”и Дурдона опага айтган эдим. “Декан билан гаплашиб кўраман”, деганича ҳали телефон қилгани йўқ. Унга ҳам 4-5 кун бўлди”, дейди Дилдора Комилова\nМаълумот учун, жабрланувчи Муштарибону Комилованинг иддаосига кўра, у жорий йилнинг 18 октябрь куни “Зулфия” номидаги давлат мукофотига тавсиянома олиш мақсадида ёшлар ишлари бўйича декан ўринбосари Боғабек Йўлдошев хонасига кирган. Декан хонасидан ҳамма чиқиб кетгач, эшикни қулфлаб, унга тегажоғлик қилган. Қизни диванга ётқизмоқчи бўлганда, у қаршилк кўрсатган ва дераза олдига бориб қолган. Ниятига етолмаган Боғабек Йўлдошев уни итариб юборган.\nЗамдекан Педагогика университети Муштарий Кoмилова\n06 Декабрь 13:01 66269\n06 Декабрь 19:56 40516\n05 Декабрь 18:58 31475\n04 Декабрь 11:13 31446\n04 Декабрь 11:38 30810